Tindakan tegas menanti peniaga yang menaikkan harga barangan

ALOR SETAR, 8 Februari- Peniaga diingatkan supaya menjual barangan harga kawalan tidak melebihi harga maksimum yang ditetapkan.

Tindakan tegas akan diambil terhadap mereka yang gagal mematuhi peraturan di bawah Skim Harga Maksimum Musim Perayaan Tahun Baru Cina 2021.

Pengarah Kementerian Perdagangan Dalam Negeri dan Hal Ehwal Pengguna Kedah, Rae Morn Verak berkata, pihaknya akan meningkatkan pemantauan khususnya di luar bandar bagi memastikan peniaga mematuhi skim tersebut.  Pihaknya juga akan berada di lokasi tumpuan orang ramai termasuk pasar awam, pasar tani, dan pasaraya.

"Peniaga yang melakukan kesalahan boleh diambil tindakan di bawah Akta Kawalan Harga dan Anti Pencatutan 2011 dan boleh dikenakan penalti seperti berikut, bagi kesalahan individu boleh didenda oleh mahkamah sehingga RM100,000 atau penjara tidak lebih dari tiga tahun atau kedua-duanya sekali."

"Bagi kesalahan syarikat pula, pesalah boleh didenda sehingga RM500,000," tambahnya. Beliau bercakap kepada pemberita selepas melakukan pemeriksaan bekalan ayam di sebuah kilang di Simpang Empat, Alor Setar. Sebanyak 16 jenis barangan disenaraikan dalam skim tersebut yang berkuat kuasa hari ini. Antara harga terkawal adalah ayam, telur ayam, kubis bulat import serta cili merah.


Nikah PKP: Majlis dibenarkan, hanya lima orang dibenarkan hadir

KUALA LUMPUR, 8 Februari- Majlis akad nikah dibenarkan untuk diadakan di semua masjid kariah dan di Jabatan Agama Islam Wilayah Persekutuan (JAWI) di Kuala Lumpur, Putrajaya serta Labuan, berkuat kuasa hari ini.Bagaimanapun, hanya lima orang dibenarkan hadir iaitu pengantin perempuan dan lelaki, wali serta dua orang wakil dari pihak pengantin.

Sementara jurunikah dan dua orang saksi adalah dari pihak JAWI sekiranya dijalankan di JAWI atau dari pihak masjid sekiranya akad nikah dijalankan di masjid serta perlu mematuhi Prosedur Operasi Standard (SOP) yang ditetapkan, dengan tempoh masa perjalanan keseluruhan majlis akad nikah tidak melebihi 20 minit.Juga tidak dibenarkan sebarang upacara seperti upacara membatalkan air sembahyang dan menyarung cincin, serta perlulah mematuhi langkah-langkah keselamatan yang telah ditetapkan oleh Majlis Keselamatan Negara (MKN) dan Kementerian Kesihatan Malaysia (KKM) dari semasa ke semasa.Dalam masa sama, pihak yang terlibat mesti mematuhi tarikh dan masa ditetapkan atau majlis akad nikah boleh dibatalkan sekiranya pihak terbabit gagal hadir pada tarikh dan masa berkenaan.Pelaksanaan majlis akad nikah dalam tempoh Perintah Kawalan Pergerakan (PKP) dibenarkan kepada pasangan yang telah mendapat Kebenaran Berkahwin daripada JAWI, dan ia turut diperluaskan kepada pemohon luar Wilayah Persekutuan yang telah mendapat kebenaran Jabatan Agama Islam Negeri (JAIN) masing-masing.


Tiada bayaran dikenakan untuk khidmat mengisi borang BPR - LHDN

KUALA LUMPUR, 8 Februari - Tiada bayaran dikenakan untuk khidmat mengisi borang permohonan Bantuan Prihatin Rakyat (BPR).

Demikian tegas Lembaga Hasil Dalam Negeri (LHDN) berikutan aduan mengenai adanya pihak tertentu yang mengenakan bayaran bagi khidmat pengisian borang tersebut.

LHDN dalam kenyataan hari ini menjelaskan, permohonan BPR adalah percuma dan tiada sebarang bayaran dikenakan kepada pemohon.

Turut ditegaskan, pihak LHDN tidak pernah melantik mana-mana pihak untuk memberi khidmat mengisi borang BPR.

Setiap permohonan yang diterima secara dalam talian mahupun borang kertas, disemak mengikut prosedur ditetapkan serta tiada keistimewaan diberikan.

Sebarang pertanyaan serta maklum balas berkaitan permohonan BPR, orang ramai boleh menghubungi talian Hotline BPR LHDN Malaysia 1-800-88-2747, HASiL Live Chat dan mengisi Borang Maklum Balas dalam portal rasmi LHDNM.


Majlis akad nikah di Wilayah Persekutuan dibenarkan - JAWI

KUALA LUMPUR, 8 Februari - Majlis akad nikah dibenarkan untuk diadakan di semua masjid kariah dan di Jabatan Agama Islam Wilayah Persekutuan (JAWI) di Kuala Lumpur, Putrajaya serta Labuan, berkuat kuasa hari ini.

Bagaimanapun hanya lima individu dibenarkan hadir iaitu pengantin perempuan dan lelaki, wali serta dua wakil pihak pengantin.

Sementara jurunikah dan dua saksi adalah dari pihak JAWI sekiranya dijalankan di JAWI atau dari pihak masjid sekiranya akad nikah dijalankan di masjid serta perlu mematuhi SOP yang ditetapkan, dengan tempoh perjalanan keseluruhan majlis akad nikah tidak melebihi 20 minit.

Sebarang upacara tidak dibenarkan seperti upacara membatalkan air sembahyang dan menyarung cincin, serta perlu mematuhi langkah-langkah keselamatan yang telah ditetapkan Majlis Keselamatan Negara (MKN) dan Kementerian Kesihatan dari semasa ke semasa.

Dalam masa sama, pihak yang terlibat mesti mematuhi tarikh serta masa ditetapkan atau majlis akad nikah boleh dibatalkan sekiranya pihak terbabit gagal hadir pada tarikh dan masa berkenaan.

Pelaksanaan majlis akad nikah dalam tempoh PKP dibenarkan kepada pasangan yang telah mendapat Kebenaran Berkahwin daripada JAWI, dan turut diperluas kepada pemohon luar Wilayah Persekutuan yang telah mendapat kebenaran Jabatan Agama Islam Negeri (JAIN) masing-masing.


Banjir di Sarawak semakin surut

KUCHING, 8 Februari - Paras air di beberapa kawasan di dua daerah di Sarawak yang dilanda banjir sejak lebih seminggu lepas, terus menurun.

Angka penduduk terjejas di sembilan pusat pemindahan sementara (PPS) berkurangan sedikit kepada 813 individu, pagi tadi, berbanding 823 orang semalam.

Seramai 12 penduduk terjejas dari PPS di SK Tanah Puteh, Serian dibenarkan pulang ke kediaman masing-masing menjadikan hanya 338 individu masih berada di PPS berkenaan.

Sekretariat Jawatankuasa Pengurusan Bencana Negeri (JPBN) Sarawak, bagaimanapun, memaklumkan angka penduduk terjejas banjir di PPS Dewan Serbaguna Ranchan, juga di Serian, bertambah dua individu menjadi 35 orang setakat 8 pagi tadi.

Selain kedua-dua pusat pemindahan itu, tiga lagi PPS yang masih beroperasi di Serian masing-masing, di Dewan Kampung Slabi Entukuh dengan 42 orang, Dewan Masyarakat Serian (148) dan Dewan Kampung Rimba Padi (75 penduduk terjejas banjir).

Selain Serian, daerah Simunjan juga masih banjir dengan 175 penduduk terjejas, kekal berada di empat PPS.

Daripada angka itu, 96 penduduk terjejas, masih berada di PPS Dewan Mesra Simunjan, Dewan Kampung Entangor, Sebuyau (40), Dewan Masyarakat Lubok Buntin (27) dan Masjid Kampung Seruyuk, Sebuyau (12 orang).


Kempen anti-minyak sawit: Tindakan undang-undang terhadap EU bukti ketegasan Malaysia

KUALA LUMPUR, 8 Februari - Keputusan Malaysia mengambil tindakan undang-undang terhadap Kesatuan Eropah (EU) berhubung kempen anti-minyak sawit bukti ketegasan kerajaan menangkis amalan diskriminasi perdagangan.

Pengerusi Majlis Pensijilan Minyak Sawit Malaysia (MPOCC) Khairul Faizi Ahmad Kamil berpendapat, keputusan yang diumumkan Perdana Menteri di Jakarta dilihat sebagai wajar dalam melindungi kepentingan semua pemegang taruh industri sawit di kedua-dua negara yang merupakan pengeluar terbesar di dunia.

Keputusan berkenaan juga setelah mengambil kira segala usaha melobi dan kempen mengembalikan keyakinan blok ekonomi tersebut selama ini tidak membuahkan hasil.

Kempen anti minyak sawit EU sebelum ini telah mengklasifikasikan industri sawit sebagai tidak mampan, selain acap kali menekankan industri tersebut sebagai punca kemusnahan hutan.

Malaysia telah memfailkan tindakan undang-undang terhadap EU melalui WTO pada 15 Januari.

Tindakan serupa telah dilakukan Indonesia pada Disember 2019.


KPKT cari kaedah pelaksanaan terbaik lupus kereta terbiar

LUMUT, 7 Februari - Satu kajian rintis selama enam bulan akan dilaksana bagi memantapkan sistem pengurusan pelupusan kereta terbiar dan mencari kaedah pelaksanaan terbaik bagi Pihak Berkuasa Tempatan (PBT) melupuskan kereta usang.

Menteri Perumahan dan Kerajaan Tempatan, Datuk Zuraida Kamaruddin berkata, sebagai permulaan kajian rintis itu akan melibatkan lima PBT.

Setakat ini ujarnya, tiga PBT telah dipilih iaitu Majlis Perbandaran Kajang, Majlis Perbandaran Ampang Jaya dan Majlis Perbandaran Klang manakala selebihnya sedang dikenal pasti. Beliau berkata demikian pada sidang media selepas merasmikan kemudahan Pusat Kecemerlangan pertama di dalam negara bagi pengendalian sisa pepejal kendalian Alam Flora Environmental Solutions di Loji Insinerator Pulau Pangkor.

Tambah beliau, kaedah pelupusan kereta usang yang baik diperlukan bagi mengurangkan perbelanjaan PBT.

Ini kerana mereka tidak perlu lagi menyewa tapak bagi menempatkan kereta-kereta buruk dan tersadai yang ditarik pihak penguatkuasa.


Tiada lagi kenaikan harga cili dan bawang merah menjelang musim perayaan Tahun Baharu Cina

KUALA TERENGGANU, 7 Februari - Harga cili dan bawang merah yang sebelum ini melambung tinggi di pasaran didapati mengalami penurunan ketara dan kembali stabil sejak minggu lalu.

Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, ia susulan kemasukan bekalan barangan tersebut dari India dan Pakistan yang sebelum ini terhenti akibat banjir.

Datuk Rosol memberi jaminan tidak akan berlaku lagi kenaikan harga khususnya menjelang musim perayaan Tahun Baharu Cina. Untuk itu, 2,300 anggota penguatkuasa KPDNHEP akan terus melakukan pemantauan harga dan bekalan secara berterusan di seluruh negara.  Beliau bercakap kepada media selepas melawat keluarga pelajar pintar yang daif, Muhammad Mu'az Zhofri, 13 tahun di Kampung Losong, Kuala Terengganu.

Beliau menyampaikan sumbangan peribadi bagi membiayai perbelanjaan pelajar pintar itu yang diterima masuk ke Kolej Genius Islam Insan, Universiti Islam Malaysia.


Kerajaan perlu wujud sistem ganti rugi bantu tingkat keyakinan program vaksinasi

KUALA LUMPUR, 7 Februari - Kerajaan perlu memberi keutamaan untuk mewujudkan sistem indemniti atau ganti rugi bagi membantu meningkatkan keyakinan orang ramai terhadap Program Imunisasi COVID-19 Kebangsaan.

Pengerusi Ikatan Komuniti Selamat, Tan Sri Lee Lam Thye berkata, sistem indemniti itu boleh diperkenal dalam bentuk Program Bantuan Kewangan Kecederaan Vaksin.  Sistem berkenaan ujarnya akan meningkatkan keyakinan orang ramai terhadap keselamatan vaksin yang merupakan antara langkah perlu untuk meyakinkan mereka yang telah dipengaruhi oleh laporan negatif dalam media sosial.

Ia juga penting untuk memastikan ketelusan dalam perolehan ubat-ubatan yang mesti berasaskan bukti.

Selain itu katanya, untuk memastikan manfaat maksimum terakru daripada proses imunisasi mesti ada sistem yang disediakan untuk memastikan ketelusan dan mengelakkan pembaziran.

Menurut Tan Sri Lee, Agensi Pengawalseliaan Farmaseutikal Kebangsaan (NPRA) mempunyai peranan penting untuk dimainkan iaitu ia mesti berdikari dan bebas membuat keputusan terbaik untuk rakyat dan negara.

Program Imunisasi COVID-19 Kebangsaan akan dijalankan dalam tiga fasa dengan yang pertama melibatkan kira-kira 500,000 petugas barisan hadapan perubatan dan bukan perubatan.


PKPD penjara bentong dan kuarters kakitangan dilanjutkan sehingga 22 Februari

KUALA LUMPUR, 7 Feb - Tempoh Perintah Kawalan Pergerakan Diperketatkan (PKPD) di Penjara Bentong dan kuarters kakitangan di Pahang, yang sepatutnya berakhir esok, dilanjutkan selama 14 hari lagi, bermula 9 sehingga 22 Februari ini.

Menurut Datuk Seri Ismail Sabri, Kementerian Kesihatan, KKM mengesahkan masih terdapat peningkatan kes positif di penjara tersebut.

Sebanyak 13 kes positif terakhir telah dilaporkan pada Jumaat lalu.

Sehingga kini, 2,085 ujian saringan telah dilaksanakan melibatkan tahanan, kakitangan serta kontak rapat.

Secara kumulatif sebanyak 767 kes positif COVID-19 telah direkodkan.

Selain itu, PKPD di Penjara Taiping dan kuartes kakitangan yang dijadualkan tamat esok, turut dilanjutkan selama 14 hari lagi bermula 9 hingga 22 Februari ini.

KKM telah melaksanakan 544 ujian saringan dan daripada jumlah itu sebanyak 112 kes positif COVID-19 telah direkodkan merangkumi 90 banduan, 21 kakitangan serta 1 ahli keluarga.

KKM turut mengesahkan terdapat sejumlah 40 baki sampel saringan yang sedang menunggu keputusan dan terdapat tahanan yang masih bergejala.

Manakala, PKPD di Blok Transit Penjara Jelebu, Negeri Sembilan ditamatkan hari ini.

KKM mengesahkan kesemua 49 kes positif yang ditempatkan di Blok Transit telah sembuh sepenuhnya. 69 orang tahanan juga telah tamat tempoh kuarantin.


789 individu ditahan semalam ingkar arahan PKP

KUALA LUMPUR, 7 Feb - 789 individu ditahan semalam atas kesalahan ingkar arahan Perintah Kawalan Pergerakan (PKP)  Menteri Kanan Pertahanan, Datuk Seri Ismail Sabri Yaakob memaklumkan, daripada jumlah itu 764 dikompaun, 21 individu direman, manakala 4 lagi dijamin.

Kesalahan tertinggi yang direkodkan tidak memakai pelitup separuh muka sebanyak 191 kes, diikuti rentas daerah atau negeri tanpa kebenaran sebanyak 160 kes dan tiada penjarakan fizikal sebanyak 110 kes.

Kesalahan lain, gagal menyediakan peralatan merekod butiran pelanggan, premis beroperasi lebih masa tanpa kebenaran dan keluar rumah tanpa alasan munasabah.


Tujuh lagi kuster baharu dikesan

PUTRAJAYA, 7 Februari - Ketua Pengarah Kesihatan, Tan Sri Dr Noor Hisham Abdullah memaklumkan tujuh kluster baharu dikenal pasti hari ini.

Ia melibatkan tiga kluster berkaitan tempat kerja, dua kluster komuniti, satu kluster keagamaan dan satu kluster melibatkan kumpulan berisiko tinggi.

Ia direkodkan di Selangor, Johor, Perak dan Sarawak.

Tujuh kluster terbaharu itu menjadikan sebanyak 895 kluster direkodkan setakat ini.

Daripada jumlah itu, 454 kluster telah tamat termasuk tujuh hari ini iaitu Kluster Pintu Geng, Kluster Ehsan Ibol, Kluster Persiaran Heights, Kluster Langkasuka, Kluster Wawasan, Kluster Jalan BBN dan Kluster Texmile.


KKMM bentang kepada MKN esok SOP Industri kreatif

KUANTAN, 7 Feb - Dalam perkembangan lain, Kementerian Komunikasi dan Multimedia telah meneliti SOP bagi beberapa sektor industri kreatif untuk dibawa ke mesyuarat Majlis Keselamatan Negara, MKN, esok.  Ia meliputi kebenaran penggambaran dan pembangunan kandungan kreatif di dalam dan luar studio; acara langsung dan operasi pawagam.

Menterinya, Datuk Saifuddin Abdullah berkata meskipun industri kreatif bukan sebahagian daripada perkhidmatan penting dalam tempoh Perintah Kawalan Pergerakan; namun nasib 80% penggiat seni yang bergantung harap dengan pendapatan secara harian dalam industri terbabit perlu diberi perhatian.

Berdasarkan rekod sebelum ini katanya, tiada pengiat seni yang dijangkiti COVID-19 ketika melakukan penggambaran; dan sekiranya berlaku, ia mudah dikesan kerana senarai krew telah dikenalpasti oleh syarikat produksi terbabit.  Katanya, SOP yang telah dibangunkan hasil perbincangan bersama FINAS dan persatuan-persatuan penggiat seni itu, dilihat cukup ketat bagi mengelak penularan wabak COVID-19.  Jelas beliau, sekiranya dibenarkan, FINAS dan beberapa persatuan telah menawarkan diri untuk melakukan pemantauan bagi memastikan sesi penggambaran filem, drama, acara langsung, mahupun dokumentari dijalankan dalam SOP yang dipersetujui.  Malah, mereka juga bersedia, sekiranya pihak MKN mensyaratkan untuk menempatkan pihak berkuasa di lokasi penggambaran.  Beliau berkata demikian pada Program Kembali ke Sekolah di Pusat Khidmat Parlimen Indera Mahkota, Kuantan.


Majlis jamuan makan besar boleh dihadiri 15 ahli keluarga

PUTRAJAYA, 7 Feb - Majlis jamuan makan besar bersempena Tahun Baharu Cina kini dibenar dihadiri seramai 15 ahli keluarga terdekat.

Dengan syarat mereka yang tinggal dalam lingkungan jarak 10-kilometer, tanpa melibatkan aktiviti rentas daerah dan negeri.

Kementerian Perpaduan Negara menerusi satu kenyataan menyebut, Mesyuarat Teknikal Majlis Keselamatan Negara, MKN hari ini yang dipengerusikan Menteri Kanan Pertahanan, Datuk Seri Ismail Sabri Yaakob, bersetuju meluluskan Prosedur Operasi Standard, SOP perayaan berkenaan yang telah ditambah baik.

SOP sambutan Tahun Baharu Cina yang diumumkan sebelum ini hanya membenarkan majlis makan besar melibatkan ahli keluarga yang tinggal serumah.

Mesyuarat itu juga bersetuju bahawa aktiviti keagamaan di rumah ibadat pada 11, 12 dan 19 Februari ini dibenarkan dan tertakluk kepada SOP ketat.

Bilangan kehadiran penganut di rumah ibadat ditetapkan tidak melebihi 30 orang pada satu-satu masa.

Ini berbanding hanya 5 orang ahli jawatankuasa tokong sahaja sebelum ini.

Selain itu, jadual waktu sembahyang adalah bermula pada pukul 6 pagi hingga 2 petang sahaja dengan aktiviti berkenaan pada 19 Februari di halaman rumah masing-masing pada waktu malam mengikut tradisi perayaan.


Kuarters pekerja berpusat (CLQ) untuk pekerja asing

KOTA BHARU, 7 Feb - Kementerian Wilayah Persekutuan akan meletakkan syarat mandatori dalam setiap Arahan Pembangunan kepada semua syarikat supaya memaklumkan tempat tinggal pekerja asing yang diambil bekerja. Pendekatan itu bagi memastikan golongan berkenaan tidak menginap di rumah kongsi yang tidak patuh SOP.

Menterinya, Tan Sri Annuar Musa berkata, ia juga akan memudahkan pemantauan pergerakan dan keselamatan pekerja terlibat.

Pada masa sama, kerajaan akan melaksanakan penempatan pekerja asing menerusi Kuarters Pekerja Berpusat, CLQ bagi mengatasi penularan COVID-19, khususnya di tapak pembinaan.

Menurut beliau, lima lokasi CLQ itu membabitkan empat kawasan di Wilayah Persekutuan dan satu di Putrajaya. Program penempatan itu membabitkan beberapa pihak termasuk Kementerian Kerja Raya, Kementerian Sumber Manusia dan pihak berkuasa tempatan, sebagai langkah pencegahan ketat penularan COVID-19 khususnya dalam kalangan pekerja asing. Terdahulu, Tan Sri Annuar yang juga Ahli Parlimen Ketereh melancarkan Program Cakna Rakyat Sanitasi Parlimen Ketereh di Masjid Haji Tuan Guru Haji Musa, Kota Bharu.


Kemampuan sediakan penginapan patuh SOP antara syarat

KULAI, 7 Feb - Kemampuan penyediaan penginapan yang mematuhi Prosedur Operasi Standard, SOP.

Itu antara syarat oleh Kementerian Perusahaan Perladangan dan Komoditi dalam mempertimbang rayuan pemain industri perkayuan, sawit dan getah agar dikecualikan daripada dasar pembekuan pengambilan pekerja asing.

Menterinya, Datuk Dr. Mohd. Khairuddin Aman Razali berkata, kebanyakan pengusaha industri berkenaan tidak mengikut spesifikasi atau “mesra Covid-19”, terutama dari segi penyediaan penginapan.

Beliau berkata demikian selepas meninjau kemajuan industri lada peringkat huluan dan hiliran di Felda Inas Utara.

Jelasnya, pihak kementerian konsisten dengan dasar kerajaan berhubung pembekuan pengambilan kerja asing yang mengutamakan kesejahteraan rakyat tempatan.

Ini dengan mengutamakan tenaga kerja sedia ada meliputi sektor perladangan dan komoditi.

Jun tahun lalu, Menteri Sumber Manusia, Datuk Seri M. Saravanan berkata, pengambilan pekerja asing dalam semua sektor dibekukan hingga akhir 2020.


112 kes kematian akibat COVID-19 dilapor dalam seminggu bulan ini

PUTRAJAYA, 7 Februari - Memasuki seminggu dalam bulan Februari, sudah 112 kes kematian akibat COVID-19 dilaporkan di negara ini.

15 lagi kes kematian hari ini menjadikan keseluruhan 872 korban pandemik berkenaan.

Sebanyak 3,731 kes jangkitan baharu direkodkan melebihi jumlah pesakit sembuh 3,369 kes.

Manakala Lembah Klang dan Johor menyumbang dua pertiga daripada jumlah kes keseluruhan hari ini.


Perkasa agihan zakat: MAIPs perkenal inisiatif baharu

ARAU, 7 Februari- Bagi memantapkan lagi agihan zakat di Perlis, beberapa inisiatif baharu diperkenal Majlis Agama Islam dan Adat Istiadat Melayu Perlis (MAIPs).Usaha terkini itu menawarkan peluang latihan dan penempatan pekerjaan.

Raja Muda Perlis ,Tuanku Syed Faizuddin Putra Jamalullail bertitah, usaha terbaharu itu dilakukan dengan kerjasama Akademi Transformasi Asnaf MAIPs.

Selain latihan dan peluang kerja, Program Peningkatan Sosio Ekonomi Asnaf turut diperkenal bagi mengeluarkan golongan tersebut dari belenggu kemiskinan.  Antara usaha telah digerakkan ialah Program Transformasi Kampung Seberang Ramai di Kuala Perlis yang bermula Disember lalu.Tuanku Syed Faizuddin bertitah demikian dalam Majlis Penyerahan Sumbangan Zakat MAIPs di Arau.


Lawatan PM ke Indonesia: Erat hubungan strategik dua negara serumpun

KUALA LUMPUR, 7 Februari- Lawatan Perdana Menteri, Tan Sri Muhyiddin Yassin ke Indonesia kelmarin menjadi titik tolak kepada hubungan strategik lebih erat antara dua negara serumpun.Ia juga memberi anjakan baharu kepada isu dua hala dan serantau.Menurut Ketua Setiausaha Kementerian Luar, Datuk Seri Muhammad Shahrul Ikram Yaakob, walapun ia hanya lawatan ringkas namun memberi makna cukup besar buat Kuala Lumpur dan Jakarta.

"Beberapa perkara telah diberi tumpuan oleh kedua-dua pemimpin iaitu perbincangan bagaimana Malaysia menangani pandemik COVID-19 dan bagamana pula Indonesia menangani pandemik COVID-19."

"Mereka juga bertukar pandangan bagaimana melancarkan perancangan vaksinasi."

"Kita seharusnya menghargai dan mencontohi Indonesia kerana perancangan mereka untuk memberi suntikan kepada 181 juta rakyatnya."

"Selain daripada itu, kedua-dua pemimpin juga berbincang isu kemelut politik Myanmar, mereka bimbang dan gusar tentang pergolakan yang berlaku, yang mana ini boleh memberi kesan kepada keamanan dan kestabilan serantau kerana Myanmar merupakan salah satu anggota negara Persatuan Negara-negara Asia Tenggara (ASEAN)."Beliau bercakap melalui aplikasi Skype pada slot Selamat Pagi Malaysia.Lawatan kerja Perdana Menteri, Tan Sri Muhyiddin Yassin ke Indonesia adalah yang pertama sejak mentadbir negara Mac tahun lalu.


COVID-19: 3,847 kes, 12 kematian dicatatkan hari ini

PUTRAJAYA, 6 Feb - Status terkini kes COVID-19 di negara ini menyaksikan jumlah kes aktif telah melebihi 50,000 kes.

Ini selepas jumlah kes jangkitan baharu hari ini, 3,847 kes sekali ganda melebihi jumlah pesakit sembuh yang merekodkan 1,692 kes.

Sementara itu 12 lagi kematian dicatatkan serta 12 kluster baharu dilaporkan melibatkan 11 kluster tempat kerja dan 1 kluster membabitkan kumpulan berisiko tinggi.

Berikut data terkini COVID-19, diikuti kes positif harian mengikut negeri.


643 Individu ditahan ingkar SOP PKP

PUTRAJAYA, 6 Feb - Dalam operasi pematuhan SOP pula, 643 individu ditahan semalam.

Daripada jumlah itu 623 individu dikompaun, manakala 20 yang lain direman.

Kesalahan paling banyak, tidak memakai pelitup muka 144 kes, tiada penjarakan fizikal, 133 kes, tidak menyediakan peralatan rekod pelanggan 112 kes dan cuba merentas daerah atau negeri juga 112-kes.

Dalam Ops Benteng pula, 14 PATI ditahan dan turut merampas 5 buah kenderaan darat.


Saringan terhadap lebih 305,000 pekerja sejak Disember lalu

PUTRAJAYA, 6 Jan - Sejak 1 Disember lalu, 6,028 orang pekerja asing disahkan positif COVID-19.

Menurut Menteri Kanan Pertahanan, Datuk Seri Ismail Sabri Yaakob dalam tempoh sama seramai 305,620 pekerja warga asing telah menjalani ujian saringan.

Ia bermakna 299,592 pekerja warga asing yang telah disaring adalah negatif.

Saringan itu membabitkan 13,202 majikan seperti dimaklumkan Kementerian Sumber Manusia.

Bermula 1 Februari lalu, kerajaan telah mewajibkan semua majikan di seluruh negara memastikan pekerja mereka menjalani ujian saringan COVID-19 dengan kos ujian saringan ditanggung pihak majikan.


COVID-19: Pasangan Orang Asli giat dicari selepas lari, elak dari disaring

KOTA BHARU, 6 6 Februari- Usaha mengesan pasangan suami isteri masyarakat Orang Asli yang menghilangkan diri daripada menjalani ujian saringan COVID-19 di Hospital Ismail Petra Kuala Krai, Kelantan Khamis lalu, giat dijalankan pihak berkuasa. Menurut Ketua Polis Kelantan, Datuk Shafien Mamat, ujian perlu dilakukan ke atas pasangan itu, selepas bayi perempuan mereka yang berumur 25 hari telah dimasukkan ke wad Unit Rawatan Rapi Bayi (NICU) kerana dijangkiti COVID-19.

Jelasnya, ibu bayi berkenaan yang berusia 33 tahun, dikesan menghilangkan diri dari membuat ujian saringan COVID-19 pada malam Khamis lalu.  Kes disiasat di bawah Seksyen 22 (b) Akta Pencegahan dan Pengawalan Penyakit Berjangkit 1988 dan seksyen 270 Kanun Keseksaan. Sementara itu, sebanyak 46 buah pasar awam hari ini dipantau serentak di sepuluh daerah di Kelantan.  Setakat ini, beliau berpuas hati dengan kepatuhan peniaga dan pelanggan yang berurus niaga di pasar awam di daerah ini.Beliau ditemui pemberita selepas meninjau pelaksanaan pemantauan Prosedur Operasi Standard (SOP) bersama Kementerian Perdagangan Dalam Negeri dan Hal Ehwal Pengguna (KPDNHEP), Majlis Perbandaran Kota Bharu (MPKB), Majlis Keselamatan Negara (MKN) dan pasukan Jabatan Sukarelawan Malaysia (RELA) di Pasar Siti Khadijah dan Pusat Transformasi Luar Bandar (RTC) Tunjong, Kota Bharu.


Residensi Prihatin akan diperluas, dilancar 22 Februari depan

KOTA BHARU, 6 Februari- Projek pembinaan Residensi Prihatin yang diusahakan Kementerian Wilayah Persekutuan (KWP) akan dilancar 22 Febuari depan.Buat permulaan, sebanyak 12,000 unit Rumah Prihatin akan di bina di sekitar Putrajaya sebelum diperluas ke sembilan lokasi yang telah dikenal pasti termasuk Kuala Lumpur dan Labuan.

Menurut Menteri Wilayah Persekutuan, Tan Sri Annuar Musa, pembinaan kesemua unit kediaman yang berharga di bawah RM200,000 itu dijangka siap dalam tempoh 24 hingga 30 bulan.

"Keutamaan diberikan kepada penjawat awam dan pembeli keluarga muda."

"Residensi Prihatin ini memang kita dedikasikan untuk mencapai satu tujuan di mana bagi menggalakkan mereka membeli rumah pada usia muda dan juga untuk memudahkan mendapatkan pinjaman daripada institusi kewangan."

Beliau menyampaikan sumbangan Tahun Baru Cina di Kok Lanas, Kota Bharu.  Mengulas lanjut, Tan Sri Annuar berkata pemohon yang berminat mendapatkan kediaman tiga bilik dengan dua bilik air itu boleh mengemukakan permohonan mereka di portal kementerian berkenaan sehari selepas pelancaran.  Keutamaan diberikan kepada isi rumah yang berpendapatan RM5,000 ke bawah dan pemohon yang gagal mendapatkan Program Rumah Wilayah yang berharga RM300,000. Sebahagian unit rumah itu merupakan baik pulih projek tergendala Perumahan Penjawat Awam 1Malaysia (PPA1M).


COVID-19: 12 juta picagari jenis low dead-volume diperlukan

SERKAM, 6 Februari- Sejumlah 12 juta picagari jenis low dead-volume diperlukan bagi Pelan Imunisasi COVID-19 Kebangsaan fasa pertama.

Fasa tersebut meliputi 20 peratus populasi negara atau 6 juta penerima dengan dua dos seorang.  Menteri Kesihatan, Datuk Seri Dr Adham Baba berkata, picagari itu penting bagi mengelak pembaziran vaksin.

Menurut beliau, bekalan picagari low dead-volume telah diperoleh dan akan dipastikan mencukupi untuk digunakan sebaik vaksin Pfizer-BioNTech diterima.

Tambahnya, 500,000 petugas barisan hadapan diberi keutamaan untuk menerima suntikan vaksin dalam fasa pertama berkenaan.  "Kementerian Kesihatan Malaysia (KKM) memutuskan, kita boleh memilikinya dalam tempoh yang diperlukan dan kita mahu proses fasa pertama ini berjalan dengan lancar."

"Terdapat banyak permohonan daripada kategori-kategori bukan petugas barisan hadapan dan kami sedang memperhalusi perkara ini."

"Sehingga kini, kami telah dapat memastikan bekalan vaksin Pfizer-BioNTech akan diperoleh awal sebanyak 20 peratus populasi negara dan akan dipertingkat kepada 40 peratus."

Beliau meninjau sebuah kilang di Serkam yang menyumbang kepada peningkatan kes positif COVID-19 di Melaka.


Keluhan peniaga sepanjang PKP, cadangan longgar aktiviti akan dibincang

HULU TERENGGANU, 6 Februari- Keluhan peniaga sepanjang tempoh Perintah Kawalan Pergerakan (PKP) tetap diberi perhatian oleh kerajaan.  Timbalan Menteri Kementerian Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid berkata, pihaknya mengambil maklum segala kesulitan dialami golongan tersebut terutama berkaitan kelangsungan sumber pendapatan mereka.

Menurut Rosol, pihaknya bersedia berbincang dengan Menteri Kanan Pertahanan, Datuk Ismail Sabri Yaakob berhubung hasrat peniaga untuk diberikan kelonggaran menjalankan aktiviti sepanjang tempoh PKP.

"Apabila kita benarkan aktiviti menjamu selera di premis makanan, ia akan memberi kesan kepada rantaian pekerjaan."

"Bukan sahaja beri peluang kepada pengusaha malah kepada pekerja. Mereka beri jaminan jika dibenarkan, mereka akan patuhi Prosedur Operasi Standard (SOP) walau seketat mana sekali pun," tambahnya yang ditemui ketika menyaksikan proses Prihatin Mart atau pasar bergerak dengan menawarkan pembelian pada harga murah di Kampung Langgar Hulu Terengganu.


Perdana Menteri terima sambutan negara oleh Presiden Indonesia

JAKARTA, INDONESIA, 5 Februari - Perdana Menteri, Tan Sri Muhyiddin Yassin menerima sambutan negara oleh Presiden Indonesia, Joko Widodo dalam lawatan pertamanya ke republik itu.

Perdana Menteri tiba di Istana Merdeka pukul 10.30 pagi diiringi Menteri Luar, Datuk Seri Hishammuddin Tun Hussein.

Ini merupakan lawatan pertama Tan Sri Muhyiddin ke luar negara sejak memegang jawatan Perdana Menteri Mac tahun lalu.

Sebaik tiba di Istana Merdeka, lagu kebangsaan Malaysia dan Indonesia dialunkan.

Tan Sri Muhyiddin kemudiannya memeriksa kawalan kehormat diiringi Presiden Jokowi.

Sejurus selepas menandatangani buku lawatan rasmi, Tan Sri Muhyiddin menghadiri mesyuarat empat mata bersama Jokowi yang berlangsung selama satu jam.

Mesyuarat tersebut diadakan dengan mematuhi Prosedur Operasi Standard (SOP) pencegahan COVID-19 yang ketat.

Kedua-dua pemimpin kemudian membacakan kenyataan bersama sebelum menunaikan solat Jumaat di Masjid Baiturrahim di kompleks istana.

Selesai solat Jumaat, Tan Sri Muhyiddin mengadakan pertemuan dengan Presiden Indonesia kelima yang juga wanita pertama memegang jawatan tertinggi republik itu, Megawati Sukarnoputri.

Perjumpaan 30 minit itu bagi membincangkan kerjasama politik.

Sebelum menamatkan kunjungan beliau, Tan Sri Muhyiddin menyertai Presiden Jokowi pada jamuan makan tengah hari rasmi di Istana Negara yang terletak di perkarangan sama dengan Istana Merdeka.

Lawatan singkat kurang 24 jam Tan Sri Muhyiddin ke Jakarta ialah atas undangan Presiden Jokowi.


SOP sambutan Tahun Baharu Cina adalah SOP ketat dilaksanakan pada setiap musim perayaan

KUALA LUMPUR, 5 Februari - Prosedur Operasi Standard (SOP) sambutan Tahun Baharu Cina yang akan diraikan tidak lama lagi adalah SOP ketat yang dilaksanakan pada setiap musim perayaan.

Jelas Menteri Kanan Pertahanan, Datuk Seri Ismail Sabri Yaakob, setiap SOP perayaan bukan Islam yang diumumkan adalah hasil pembentangan yang dibuat Kementerian Perpaduan Negara (KPN) dan mendapat persetujuan sidang khas Majlis Keselamatan Negara (MKN).

Menerusi satu kenyataan, beliau menjelaskan sebelum SOP dibentangkan, perbincangan dibuat bagi mendapat persetujuan bersama wakil setiap pertubuhan keagamaan dan persatuan kebudayaan kaum-kaum terbabit.

Kerajaan sememangnya jarang mengubah SOP yang telah diputuskan KPN bagi menghormati keputusan tersebut.

Beliau mengulas perkara itu, susulan kritikan sesetengah pihak terhadap SOP sambutan Tahun Baharu Cina yang diumumkan semalam.

Tambah Datuk Seri Ismail, KPN boleh membentangkan semula kepada MKN sekiranya terdapat perubahan yang ingin dilakukan selepas mendengar pandangan ramai.


Kilang dominasi kes tertinggi kluster tempat kerja

SENAWANG, 5 Februari - Kementerian Kesihatan merekodkan 157 kluster COVID-19 membabitkan kilang dengan 38,849 kes positif setakat ini.

Menurut Menteri Kesihatan, Datuk Seri Dr Adham Baba yang meninjau penguatkuasaan Perintah Kawalan Pergerakan (PKP), seramai 147,916 individu telah disaring yang dikesan sebagai kontak rapat sama ada positif atau negatif.

157 kluster itu merupakan kluster tertinggi daripada keseluruhan 446 kluster tempat kerja dalam gelombang ketiga COVID-19.

Datuk Seri Dr Adham Baba meninjau pelaksanaan penguatkuasaan Prosedur Operasi Standard (SOP) COVID-19 di sebuah kilang elektronik di Senawang, Negeri Sembilan.

Lawatan dibuat susulan 61 kes positif COVID-19 dikesan daripada 416 individu yang telah menjalani ujian saringan.

Kilang tersebut telah diarahkan tutup dari 3 hingga 9 Februari bagi kerja pembersihan dan nyah kuman.


7,000 vaksinator terima vaksin lebih awal sebelum fasa pertama Program Imunisasi COVID-19 Kebangsaan

PUTRAJAYA, 5 Februari - 7,000 individu yang akan bertugas memberikan vaksin atau vaksinator akan menerima vaksin lebih awal sebelum fasa pertama Program Imunisasi COVID-19 Kebangsaan yang akan bermula hujung bulan ini. Mereka akan bertugas di lebih 600 pusat pemberian vaksin seluruh negara.

Jelas Menteri Kesihatan, Datuk Seri Dr Adham Baba, di setiap lokasi, tujuh vaksinator akan ditempatkan terdiri daripada pegawai perubatan, jururawat dan penolong pegawai perubatan.

Setiap daripada mereka dijangka dapat memberi vaksin sehingga 30 orang sehari atau satu sesi.


TNB beri jaminan tiada gangguan bekalan elektrik di 55 lokasi penyimpanan vaksin COVID-19

PUTRAJAYA, 5 Februari - Tenaga Nasional Berhad (TNB) memberi jaminan akan memastikan tidak berlaku gangguan bekalan elektrik di 55 lokasi penyimpanan vaksin COVID-19 di seluruh negara.

Menteri Kesihatan, Datuk Seri Dr Adham Baba menjelaskan, vaksin yang bakal diterima memerlukan suhu penyimpanan sehingga -70 darjah celsius.

Lebih 600 pusat pemberian vaksin akan dibuka di seluruh negara untuk Program Imunisasi COVID-19 Kebangsaan yang bermula 26 Februari ini.

Menurut Datuk Seri Dr. Adham, lokasi pusat itu dipilih berdasarkan jarak dengan golongan sasar selain peti sejuk beku vaksin dapat ditempatkan dengan selamat.


KKM sahkan kesan variasi virus COVID-19 B.117

PUTRAJAYA, 5 Februari - Kementerian Kesihatan (KKM) mengesahkan telah mengesan variasi virus COVID-19 B.117, dikesan daripada warga tempatan yang pulang dari Emiriah Arab Bersatu (UAE).

Perkara itu dinyatakan Ketua Pengarah Kesihatan, Tan Sri Dr Noor Hisham Abdullah dalam talian sesi libat urus media darurat COVID-19 siri 2 petang tadi.

Beliau memetik penjelasan Ketua Unit Virologi, Pusat Penyelidikan Penyakit Berjangkit Institut Penyelidikan Perubatan (IMR) KKM, Dr. T. Ravindran Thayan.

B.117 dianggap sebagai strain virus COVID-19 yang lebih mudah berjangkit dan kini menular di United Kingdom.


Kes positif COVID-19 catat penurunan besar

PUTRAJAYA, 5 Februari - Kes sembuh COVID-19 hari ini 3,392 menjadikan jumlah kumulatif kes sembuh 185,278. Kes baharu pula 3,391, menjadikan jumlah kumulatif kes positif 234,874.

Kes baharu paling tinggi kekal di Selangor dengan 1,228 kes diikuti Johor dengan 598 kes.

19 lagi kematian turut dilaporkan menjadikan jumlahnya kini 845.


Perlaksanaan Imunisasi COVID-19 Kebangsaan mulai hujung bulan ini

PUTRAJAYA, 4 Feb - Program Imunisasi COVID-19 Kebangsaan yang disifatkan sebagai program vaksinasi terbesar pernah dilaksanakan, bakal memulakan 'roll out' perlaksanaannya hujung bulan ini.

Tan Sri Muhyiddin memaklumkan, kerajaaan menyasarkan 80% populasi negara atau 26.5 juta individu akan menerima vaksin secara percuma.

Dan bagi fasa ketiga pula, baki penerima vaksin merupakan golongan dewasa berumur 18 tahun ke atas yang akan bermula pada Mei depan hingga Februari 2022.

Fasa ini penting untuk membentuk perlindungan kelompok dan seterusnya mengawal pandemik secara menyeluruh.

Perdana Menteri turut mengumumkan Menteri Sains, Teknologi dan Inovasi, Khairy Jamaluddin sebagai Menteri Penyelaras Program Imunisasi COVID-19 Kebangsaan.


Penguatkuasaan, hukuman lebih tegas bakal dilaksana

PUTRAJAYA, 4 Feb - Penutupan premis serta tindakan perundangan terhadap pemilik perniagaan yang gagal mematuhi prosedur operasi standard (SOP) antara tindakan yang bakal dilaksanakan bagi memutuskan rantaian jangkitan COVID-19.

Dalam perutusan khas yang disiarkan secara langsung petang tadi, Perdana Menteri, Tan Sri Muhyiddin Yassin berkata; tindakan itu, antara pindaan Akta Pencegahan dan Pengawalan Penyakit Berjangkit 1988 atau Akta 342, yang diteliti Jawatankuasa Teknikal Pengurusan Darurat, untuk membolehkan tindakan penguatkuasaan yang lebih tegas dan cepat diambil.

Selain itu, hukuman penjara terhadap individu yang melanggar peraturan dan SOP juga antara perkara yang diteliti Jawatankuasa Teknikal Pengurusan Darurat.

Perdana Menteri turut memaklumkan, tindakan tatatertib bakal diambil ke atas penjawat awam yang tidak mematuhi Peraturan dan SOP, termasuk kepada Ketua Jabatan berkaitan pelaksanaan dasar Bekerja dari Rumah.


Pematuhan SOP: Pastikan perniagaan dan perdagangan terus beroperasi

PUTRAJAYA, 4 Feb - Tan Sri Muhyiddin turut menggesa pihak industri dan masyarakat untuk mematuhi sepenuhnya prosedur operasi standard (SOP) yang ditetapkan bagi memastikan perniagaan juga perdagangan terus beroperasi, sekali gus membantu memutuskan rantaian COVID-19.

Perdana menteri turut memberi jaminan,pelaksanaan sekatan pergerakan sepenuhnya seperti yang pernah dikuatkuasakan sebelum ini tidak akan berulang.

Walaupun, sekatan pergerakan sepenuhnya merupakan antara kaedah yang paling berkesan untuk memutuskan rantaian jangkitan COVID-19, ia akan memberikan kesan yang amat negatif terhadap ekonomi negara dan kehidupan rakyat.

Sehubungan itu, Tan Sri Muhyiddin memaklumkan, kaedah terbaik ketika ini adalah membenarkan sektor-sektor ekonomi untuk terus beroperasi dan pada masa sama melaksanakan SOP yang ketat untuk memutuskan rantaian jangkitan COVID-19 yang telah berada di tempat kerja, di kawasan kediaman dan dalam kalangan komuniti.

Beliau turut menegaskan bahawa kerajaan tidak teragak-agak mengambil tindakan tegas terhadap mana-mana pihak yang melanggar peraturan atau SOP yang sedang berkuatkuasa.


Vaksin COVID-19: Berfungsi hasilkan antibodi melawan virus

KUALA LUMPUR, 4 Feb - Penerima vaksin mempunyai kelebihan untuk melawan COVID-19, berbanding individu yang tidak mengambilnya.

Jelas Pakar Perubatan Kesihatan Awam, Dr. Diana Mahat, antigen dalam vaksin, merangsang badan individu, untuk menghasilkan antibodi spesifik bagi menentang COVID-19.

Dr. Diana menjadi tetamu program Selamat Pagi Malaysia.

Beliau turut memaklumkan, pemberian vaksin akan mengikut 3 peringkat, bermula dengan petugas barisan hadapan, pesakit covid-19 yang menghidap penyakit kronik diikuti populasi lain.


Sultan Selangor ulangi kebimbangan isu rasuah dan berita palsu

SHAH ALAM, 4 Februari - Sultan Selangor, Sultan Sharafuddin Idris Shah berkenan mengulangi kebimbangan Baginda mengenai peningkatan isu-isu membabitkan gejala rasuah dan penyebaran berita palsu berunsur fitnah.

Tegas Baginda, rasuah dan fitnah yang semakin berleluasa ketika ini adalah musuh utama yang menular dalam masyarakat, dan dikhuatiri mampu menghancurkan negara.

Melalui kenyataan di Facebook Selangor Royal Office, Sultan Selangor mengingatkan kepada orang Melayu, bahawa rasuah dan fitnah adalah perbuatan yang dilarang dan berdosa di sisi agama Islam.

Baginda berpandangan bahawa rasuah dan fitnah ini juga telah menjadi punca kepada perpecahan dalam situasi politik negara dan seterusnya telah mencemar reputasi urus tadbir negara di peringkat antarabangsa.

Selain itu, SPRM diseru supaya terus fokus menjalankan tugas dan berharap pelaku rasuah dibanteras dengan segera.

Baginda menyeru agar rakyat berbilang kaum terus bersatu padu dan bijak menepis anasir-anasir tidak baik khususnya rasuah dan fitnah, juga penyebaran berita palsu yang boleh memecah-belahkan rakyat.

Baginda percaya sekiranya rakyat bersatu, berkhidmat dan berbakti untuk negara, negara akan terus maju ke hadapan.


1,115 klinik panel terlibat saringan COVID-19 pekerja asing - PERKESO

KUALA LUMPUR, 3 Februari - Sebanyak 1,115 klinik panel terlibat dalam program saringan COVID-19 pekerja asing.

Program di bawah PERKESO itu adalah selari dengan keperluan saringan menerusi Akta Pencegahan dan Pengawalan Penyakit Berjangkit 1988-Akta 342 yang telah diperluaskan ke seluruh negara bermula semalam.

Menurut Ketua Eksekutif PERKESO, Datuk Sri Dr.Mohammed Azman Aziz Mohammed, program berkenaan telah bermula secara berperingkat sejak akhir tahun lalu.

Senarai klinik panel itu boleh di semak menerusi laman web PERKESO.


COVID-19: 13 kluster lagi baharu dikenal pasti

PUTRAJAYA, 3 Februari - Sebanyak 13 kluster baharu dikenal pasti hari ini, melibatkan negeri Sabah, Lembah Klang, Johor, Pahang, Pulau Pinang dan Kelantan.

Ketua Pengarah Kesihatan, Tan Sri Dr. Noor Hisham Abdullah menjelaskan 12 kluster berkaitan tempat kerja dan satu kluster pusat tahanan dengan 382 kes positif.

Tiga kluster melibatkan negeri Sabah, iaitu Kluster Ladang Tangkarason, kluster Bandar Lama dan Kluster Jalan Satu KKIP.

Kluster Jalan City dan Kluster Jalan Aman dikenal pasti di Selangor, manakala Kluster Jalan Pulai 55 dan Kluster Batu Tiga Setengah pula dikenal pasti di Johor.

Dua kluster, iaitu kluster Taman Koperasi dan Kluster kandi Sungai Besi dikenal pasti di Wilayah Persekutuan Kuala Lumpur.

Masing-masing satu kluster dikesan di Pahang, Putrajaya, Pulau Pinang dan Kelantan, iaitu kluster Lebuh Karak, kluster Tapak Bina Presint Tujuh, kluster Mayang Pasir dan kluster Tembok Pengkalan Chepa.

Sementara itu lima kluster diisytihar tamat hari ini melibatkan kluster Ikan Emas, Kluster Tapak Bina Awan Lembah, Kluster Tenun Merah, Kluster Sugud dan Kluster Gerbang Pongsu.

Ia menjadikan jumlah kluster tamat adalah 439 kluster.


Tiga lokasi dikenakan PKPD bermula esok hingga 17 Februari

KUALA LUMPUR, 3 Februari - Tiga Perintah Kawalan Pergerakan Diperketat (PKPD) bakal dilaksanakan bermula esok hingga 17 Februari melibatkan dua di Terengganu dan satu di Perak.

Menteri Kanan Pertahanan, Datuk Seri Ismail Sabri Yaakob berkata langkah berkenaan bagi membolehkan Kementerian Kesihatan (KKM) melaksanakan saringan secara bersasar di kawasan berkenaan.

PKPD pertama adalah di Felda Tersat Kuala Berang dengan merekodkan 45 kes positif COVID-19 daripada 420 ujian saringan.

Atas nasihat dan penilaian risiko KKM, PKPD dilaksanakan bagi memudahkan saringan secara bersasar melibatkan 583 penduduk di 198 buah rumah.

Sementara itu, PKPD kedua pula di tapak pembinaan Kuarters TNB Kuala Berang.

Sebanyak 386 ujian saringan dilaksanakan dan daripada angka itu, 62 kes positif COVID-19 direkodkan.

Akhir sekali di di Felda Lasah dan Kampung Besi Api, Kuala Kangsar, Perak.

Sehingga 31 Januari lalu, KKM melaksanakan 71 ujian saringan dan daripada jumlah itu, 35 kes positif COVID-19 dicatatkan di kedua-dua lokaliti berkenaan.


COVID-19: KKM sedia laksana pelan imunisasi fasa pertama

PUTRAJAYA, 3 Februari - Kementerian Kesihatan (KKM) sudah bersedia melancarkan Pelan Imunisasi COVID-19 Kebangsaan fasa pertama sebaik vaksi itu tiba pada 26 Februari ini. Menurut Menterinya Datuk Seri Dr Adham Baba, sesi latihan awal penghantaran vaksin Pfizer-BioNTech ke Klinik Kesihatan Belaga dan Hospital Bintulu di Sarawak pada Januari lalu juga berjalan lancar.

Beliau ditemui selepas menghadiri majlis Pengenalan Aplikasi Pendidikan dalam talian mengenai COVID 19 di Putrajaya.

Bagi usaha itu ahli biokimia Universiti Kebangsaan Malaysia (UKM) dan penganalisis isu global Peter Chew menghasilkan idea menggunakan aplikasi pendidikan dalam talian yang menerapkan kesedaran dan pendidikan ikhtiar hidup dengan mengelak daripada dijangkiti COVID-19.


KPKT segerakan penyampaian perkhidmatan selesai isu berkaitan kumpulan sasar

PUTRAJAYA, 3 Februari - Kementerian Perumahan dan Kerajaan Tempatan (KPKT) memendekkan tempoh penyampaian perkhidmatan dan penyelesaian isu berkaitan kumpulan sasar kepada tiga bulan berbanding enam bulan sebelum ini.

Menterinya, Datuk Zuraida Kamaruddin menyeru agar semua warga kementeriannya menjadi lebih produktif dan menyegerakan amanah yang dipikul.

Jelasnya lagi sebanyak RM5.36 bilion peruntukkan diluluskan kepada kementeriannya tahun ini iaitu tambahan sebanyak RM395.3 juta berbanding tahun 2020.

Beliau berkata demikian dalam sidang media selepas menyampaikan Amanat Tahun Baharu 2021 bertemakan Tahun Pelaksanaan – Cepat dan Responsif di Putrajaya.

Kementerian tahun ini memberi tumpuan kepada inisiatif-inisiatif yang boleh menjayakan Circular Economy (CE)sepenuhnya.


Lanjutan waktu operasi kedai makan diusul segera kepada MKN

PUTRAJAYA, 3 Februari - Cadangan memanjangkan waktu operasi kedai makan sehingga 12 tengah malam serta kebenaran 'makan di kedai' akan diusulkan segera kepada Majlis Keselamatan Negera.

Ia berikutan ramai peniaga terutama 'Food Truck' yang terjejas teruk ketika PKP kali ini.

Menurut Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid berkata, lanjutan tempoh PKP hingga 18 Februari 2021 yang diumumkan kerajaan memberi kesan kepada pendapatan peniaga.

Beliau berkata demikian dalam lawatan Tapak Food Truck Presint 14 di Putrajaya.

Datuk Rosol turut mengadakan lawatan ke Tapak Food Truck Presint 2 Putrajaya dan Tapak Urban Street Dining Cyberjaya.

Dalam lawatan tersebut beliau meninjau dan bertanya sendiri mengenai peniagaan semasa PKP serta memberikan pelitup muka kepada peniaga.


KKMM wujudkan saluran maklumat darurat menerusi aplikasi Telegram

PUTRAJAYA, 3 Februari - Kementerian Komunikasi dan Multimedia Malaysia (KKMM) telah mewujudkan saluran Maklumat Darurat melalui aplikasi Telegram bermula 11 Januari hingga 1 Ogos 2021.

Dalam satu kenyataan KKMM menyatakan saluran berkenaan di wujudkan bagi orang ramai mengemukakan maklum balas mengenai Proklamasi Darurat.

Semua maklum balas yang dikumpulkan akan dibawa oleh KKMM ke Mesyuarat Jawatankuasa Teknikal Darurat bagi tujuan menambah baik pelaksanaan darurat memerangi COVID-19.

Saluran maklum balas dibuka kepada orang ramai, merupakan antara langkah prihatin kerajaan dalam mendengar dan mengambil kira suara rakyat.

Orang ramai disarankan berkongsi pandangan dan maklum balas di saluran berkenaan atau email ke This email address is being protected from spambots. You need JavaScript enabled to view it..


Penghantaran vaksin COVID-19 ke Malaysia tidak terjejas

PUTRAJAYA, 3 Februari - Vaksin COVID-19 dari syarikat Pfizer tidak terjejas walaupun Kesatuan Eropah (EU) mengumumkan tindakan kawalan eksport vaksin.

Itu jaminan yang diberikan Menteri Sains Teknologi dan Inovasi, Khairy Jamaluddin dalam satu kenyataan semalam.

Jaminan itu diberikan selepas beliau mengadakan perbincangan bersama Duta EU ke Malaysia, Michalis Rokas dan Duta Besar Belgium ke Malaysia, Pascal H. Gregoire berhubung status penghantaran vaksin ke negara ini.

Gregoire memberi jaminan perjanjian pembelian awal yang dimeterai antara Malaysia dan Pfizer dipenuhi seperti yang dijadual bulan ini.

Kerajaan Malaysia juga meminta agar Pfizer mendapatkan persetujuan untuk kelulusan eksport segera dari kerajaan Belgium.

Dengan jaminan kedua-dua duta dari EU dan Belgium itu, pelan imunisasi COVID-19 dijangka berjalan mengikut perancangan.

Petugas barisan hadapan akan menjadi kumpulan pertama diberikan vaksin.

Penghantaran dibuat secara berperingkat mulai suku pertama tahun ini.


1,000 bakul makanan diagih kepada golongan sasar

PUTRAJAYA, 3 Februari - 1,000 bakul makanan akan diagih kepada golongan sasar di Putrajaya bermula 16 Februari ini.

Bantuan berbentuk baucer bernilai RM100 itu boleh ditunaikan di dua pasaraya, iaitu pasaraya Big dan Co-oP Mart di Presint 16, Putrajaya.

Menteri Wilayah Persekutuan, Tan Sri Annuar Musa berkata sumbangan berkenaan bertujuan membantu meringankan beban golongan berpendapatan rendah, selain terkesan akibat pandemik COVID-19.

Beliau ditemui selepas menyempurnakan simbolik penyerahan bantuan pada satu Program Penyampaian Bakul Makanan Kenduri Rakyat di Presint 11.

Komuniti yang memerlukan bantuan berkenaan boleh mengisi borang permohonan di Kompleks Perbadanan Putrajaya, atau dimuat turun di portal ppj.gov.my bermula 8 Februari ini.


Pharmaniaga kaji cadangan bekal dua juta dos vaksin

KUALA LUMPUR, 2 Februari - Pharmaniaga sedang mengkaji cadangan membekalkan dua juta daripada keseluruhan 14 juta dos vaksin CoronaVac COVID-19 untuk kegunaan sektor swasta dan pekerja asing.

Pengarah Urusannya, Datuk Zulkarnain Md Eusope berkata, perbincangan mengenai cadangan tersebut sedang dibuat bersama pihak kerajaan.

Keputusan muktamad hanya akan diumumkan setelah kajian kebolehlaksanaannya selesai.

Bagaimanapun, keutamaan tetap tertumpu kepada usaha vaksinasi awam.

Sebanyak 12 juta vaksin CoronaVac COVID-19 keluaran Sinovac dari China akan dibekalkan kepada Kementerian Kesihatan (KKM) untuk tujuan berkenaan.

Ketika ini, vaksin tersebut sedang dinilai Bahagian Regulatori Farmasi Negara, KKM.

Sekiranya kelulusan diterima pada penghujung Februari atau awal bulan depan, pihaknya menjangkakan bekalan pertama sejuta dos vaksin akan tersedia untuk kegunaan rakyat Malaysia secara percuma, selewat-lewatnya pada awal April.


Dua kawasan tanah rancangan di Perak dikenakan PKPD

KUALA LUMPUR, 2 Februari - Dua kawasan tanah rancangan di Perak diletakkan di bawah Perintah Kawalan Pergerakan Diperketatkan (PKPD).

Perintah sama yang berkuat kuasa di Batang Padang, Perak juga dilanjutkan.

Jelas Menteri Kanan Pertahanan, Datuk Seri Ismail Sabri Yaakob, PKPD di Felcra Nasaruddin dan Felda Bersia berkuat kuasa tengah malam ini sehingga 16 Februari.

Manakala PKPD Di Kampung Orang Asli Batu 6, Jalan Pahang, Batang Padang pula dilanjutkan sehingga 10 Februari.

PKPD di Blok C Dan Blok Sekolah Pusat Pemulihan Akhlak Muar pula ditamatkan selepas semua kes positif sembuh sepenuhnya.


Langgar SOP, draf cadangan naikkan kompaun sedang dirangka - Datuk Seri Ismail

KUALA LUMPUR, 2 Februari - Draf cadangan untuk meningkatkan kadar kompaun bagi kesalahan ingkar pematuhan prosedur operasi standard (SOP) sedang disediakan Peguam Negara.

Menteri Kanan Pertahanan, Datuk Seri Ismail Sabri Yaakob berkata, untuk itu, ketika menjelaskan perkara itu berkata, usaha pindaan berkenaan mempunyai kaitan dengan Ordinan Darurat (Kuasa-Kuasa Perlu) 2021.

Sebelum ini, Ketua Polis Negara, Tan Sri Abdul Hamid Bador mencadangkan kadar kompaun dinaikkan bagi memastikan tiada kesalahan berulang berlaku khususnya membabitkan pusat hiburan.


Kerajaan akan umum SOP sambutan Tahun Baharu Cina dalam masa terdekat

KUALA LUMPUR, 2 Februari - Prosedur operasi standard (SOP) perayaan Tahun Baharu Cina yang bakal disambut dalam tempoh pelaksanaan Perintah Kawalan Pergerakan (PKP) 2.0 akan diumum dalam masa terdekat.

Menurut Menteri Kanan Pertahanan, Datuk Seri Ismail Sabri Yaakob, ia dirangka hasil perbincangan antara Majlis Keselamatan Negara, Kementerian Kesihatan, Kementerian Perpaduan Negara.

Beliau berkata pada sidang media perkembangan PKP di Wisma Pertahanan di sini hari ini.

Masyarakat Tiong Hua akan menyambut perayaan Tahun Baharu Cina 12 Februari ini.


PKP dilanjutkan hingga 18 Februari

KUALA LUMPUR, 2 Februari - Perintah Kawalan Pergerakan (PKP) 2.0 yang sedang dilaksanakan di seluruh negara kecuali Sarawak dilanjutkan dua minggu lagi sehingga 18 Februari depan.

Pelanjutan itu juga dilaksanakan dengan penguat kuasaan dan tindakan lebih tegas kepada individu yang melanggar arahan PKP.

Menteri Kanan Pertahanan, Datuk Seri Ismail Sabri Yaakob berkata, PKP 2.0 yang sepatutnya berakhir esok dilanjutkan berdasarkan penilaian risiko dan nasihat daripada Kementerian Kesihatan Malaysia (KKM) yang menyaksikan trend peningkatan kes di semua negeri.

Perkara itu diputuskan pada Mesyuarat Khas Majlis Keselamatan Negara hari ini.

KKM mengesahkan kes harian di kesemua negeri masih menunjukkan trend peningkatan malah penularan sporadik dalam komuniti juga tinggi yang melibatkan warga tempatan dan warga asing.


Banjir Sarawak: 49 penduduk terjejas masih berada di PPS

SARAWAK, 2 Feb - Hanya 49 penduduk terjejas banjir masih lagi berada di pusat pemindahan sementara (PPS) Dewan Baru Kampung Rimba Padi di Serian, Sarawak.

PPS berkenaan, merupakan satu-satunya PPS yang masih beroperasi di Sarawak.

Laporan Jawatankuasa Pengurusan Bencana Negeri (JPBN) Sarawak, memaklumkan penduduk terjejas merupakan daripada 18 keluarga yang telah dipindahkan ke PPS ini sejak beberapa bahagian kampung berkenaan dinaiki air bermula Ahad lepas.

Walaupun kawasan terbabit semakin pulih namun paras air yang masih belum surut tidak membolehkan penduduk terjejas untuk kembali ke kediaman masing-masing.


Khemah baharu tahan pelbagai keadaan cuaca dipasang

RAWANG, 2 Feb - Khemah baharu tahan pelbagai keadaan cuaca akan dipasang di sekatan jalan raya dalam tempoh Perintah Kawalan Pergerakan PKP.

Aset terbaharu itu turut lengkap dengan pelbagai peralatan bagi meningkatkan keselesaan para petugas.

Menurut Timbalan Pengarah 1 Jabatan LoGistik dan Teknologi Bukit Aman, Datuk Shukri Abdullah jumlah khemah sedia masih tidak mencukupi.

Terdapat lebih 300 sekatan jalan Raya di seluruh negara sepanjang PKP.

Datuk Shukri ditemui selepas meninjau sekatan jalan raya di plaza tol Rawang Selatan.


Jumlah permohonan sukarelawan menggalakkan - Dr. Noor Hisham

KUALA TERENGGANU, 2 Feb - Tan Sri Dr Noor Hisham berkata, setakat ini seramai 141 sukarelawan telah menerima suntikan bagi Kajian Klinikal Fasa 3 Vaksin COVID-19, iaitu SARS-COV-2, yang ditaja Institut Biologi Perubatan Akademik Sains Perubatan China.

Sukarelawan yang menerima suntikan itu berusia 18 tahun ke atas dan sihat, dipilih berdasarkan kriteria yang ditetapkan.

Sebanyak sembilan hospital di seluruh negara akan terlibat dalam kajian klinikal tersebut di bawah penyelarasan Institut Penyelidikan Klinikal, ICR.


COVID-19: 14 kluster baharu dikenal pasti

PUTRAJAYA, 1 Februari - Sebanyak 14 lagi kluster baharu COVID-19 dikenal pasti hari ini , dengan sembilan daripadanya melibatkan kluster berkaitan tempat kerja.

Tiga kluster lagi melibatkan kumpulan berisiko tinggi, manakala dua kluster melibatkan penularan dalam komuniti.

Ketua Pengarah Kesihatan, Tan Sri Dr Noor Hisham Abdullah memaklumkan, tiga kluster tempat kerja dikesan di Selangor, dinamakan Kluster Tapak Bina Jalan Lagoon, Kluster Industri Puchong dan Kluster Sungai Purun.

Masing-masing mencatatkan sebanyak 76 kes, 44 kes dan 27 kes baharu.

Sementara itu Kluster Kampung Parit Masjid pula dilaporkan di daerah Muar, Johor dengan sebanyak 44 kes baharu dikesan setakat ini.

Satu lagi kluster melibatkan tempat kerja dikesan di daerah Lembah Pantai, Kuala Lumpur dinamakan Kluster Tapak Bina Jalan Puchong dengan lebih 332 individu didapati positif.

Satu lagi kluster turut dikesan melibatkan daerah Lembah Pantai, melibatkan kumpulan berisiko tinggi dinamakan Kluster Jalan Tan dengan 17 kes positif hasil saringan membabitkan sebuah pusat jagaan warga emas.

Manakala di Kuala Lumpur, 29 kes positif dikesan menerusi Kluster Jalan Empat hasil sarngan individu bergejala melibatkan kakitangan sebuah pusat perubatan swasta di Wangsa Maju.

Sabah juga juga mencatatkan pertambahan tiga kluster baharu iaitu Kluster Ladang Sungai Pin di daerah Kinabatangan, yang juga merupakan jangkitan di tempat kerja dengan 36 kes positif.

Kluster berkaitan komuniti turut dilaporkan melibatkan Kluster Kampung Samin daerah Sipitang, Kota Belud dan juga Tuaran, selain Kluster Padas Damit di daerah Beaufort.

Masing -masing merekodkan 33 kes dan 32 kes positif setakat ini.


Penjara Sungai Udang, kuarters dikenakan PKPD mulai 3 Februari

KUALA LUMPUR, 1 Februari - Perintah Kawalan Pergerakan Diperketatkan (PKPD) akan dilaksanakan di Penjara Sungai Udang dan kuarters kakitangan di Melaka bermula 3 hingga 16 Februari ini.

Menteri Kanan Pertahanan, Datuk Seri Ismail Sabri Yaakob berkata ia susulan peningkatan kes COVID-19 yang mendadak di kawasan terbabit.

Sehingga semalam, Kementerian Kesihatan (KKM) telah melaksanakan 339 ujian saringan.

Daripada jumlah itu, sebanyak 113 kes positif COVID-19 telah direkodkan yang melibatkan 79 tahanan, 22 kakitangan dan 12 ahli keluarga.

Pelaksanaan PKPD ini juga bagi memudahkan KKM melaksanakan saringan secara bersasar ke atas semua tahanan, kakitangan dan kontak rapat yang terlibat untuk mengawal penularan jangkitan dalam komuniti.


Ingkar PKP: 826 individu ditahan semalam

KUALA LUMPUR, 1 Februari - Seramai 826 individu ditahan semalam kerana ingkar arahan Perintah Kawalan Pergerakan (PKP).

Menteri Kanan Pertahanan Datuk Seri Ismail Sabri Yaakob memaklumkan daripada jumlah itu 776 individu dikompaun, manakala 50 yang lain direman.

Kesalahan tertinggi ialah tiada penjarakan fizikal sebanyak 170 kes, rentas daerah atau negeri tanpa kebenaran sebanyak 158 kes diikuti tidak memakai pelitup separuh muka 128 kes.

Lain-lain kesalahan termasuk keluar rumah tanpa alasan munasabah dan premis beroperasi lebih masa tanpa kebenaran.

Dalam Ops Benteng pula, 20 PATI ditahan dan turut merampas 5 buah kenderaan darat serta 3 buah bot.

Dalam operasi itu juga, pihak berkuasa turut mengesan sebuah bot di perairan negara melalui satu aktiviti penglihatan.


Majikan wajib pastikan pekerja asing jalani ujian COVID-19

KUALA LUMPUR, 1 Februari - Bermula hari ini, kerajaan mewajibkan semua majikan di seluruh negara memastikan pekerja asing mereka menjalani ujian saringan COVID-19.

Menteri Kanan Pertahanan Datuk Seri Ismail Sabri Yaakob dalam kenyataan media harian mengenai Perintah Kawalan Pergerakan (PKP) dan Perintah Kawalan Pergerakan Bersyarat (PKPB) berkata, kos ujian saringan pekerja asing berkenaan akan ditanggung oleh majikan masing-masing.

Dalam perkembangan berkaitan, katanya, Kementerian Sumber Manusia (KSM) memaklumkan, semalam, seramai 6,641 pekerja warga asing sudah menjalani ujian saringan.

Daripada jumlah itu, 85 orang disahkan positif COVID-19.

Secara keseluruhan, sejak 1 Disember 2020 seramai 265,770 pekerja asing telah menjalani ujian saringan COVID-19.


PKP: Kerajaan jamin tidak tutup penuh ekonomi

GOMBAK, 1 Februari - Kerajaan mengulangi jaminan untuk tidak akan menutup sepenuhnya sektor ekonomi ketika penguatkuasaan Perintah Kawalan Pergerakan (PKP).

Tindakan itu dibuat bagi memastikan kehidupan rakyat tidak terbeban akibat hilang punca pendapatan.

Menteri Kanan Pertahanan, Datuk Seri Ismail Sabri Yaakob menegaskan, perlu ada keseimbangan antara menjaga kesihatan dengan kelangsungan hidup.

Biarpun begitu usaha pengekangan penularan tetap menjadi keutamaan.

Beliau ditemui selepas meninjau operasi sekatan jalan raya di Sentul dan Gombak.

Datuk Seri Ismail Sabri turut memaklumkan, Ordinan Darurat akan dipinda dari segi perumahan untuk pekerja warga asing bagi mencegah penularan COVID- 19.

Beliau menegaskan, sistem perumahan yang tidak kondusif dan sesak antara punca wujudnya kluster dalam kalangan pekerja warga asing.


Hari Wilayah Persekutuan 2021: YDP Agong berkenan kurnia darjah kebesaran dan bintang

PETALING JAYA, 1 Februari - Yang Dipertuan Agong, Al-Sultan Abdullah Ri'ayatuddin Al-Mustafa Billah Shah berkenaan mengurniakan darjah kebesaran, bintang dan pingat Wilayah Persekutuan kepada 335 penerima sempena Hari Wilayah Persekutuan 2021 hari ini.Namun, istiadat pengurniaan darjah kebesaran akan ditentukan berikutan penularan wabak COVID-19.

Perkara tersebut dimaklumkan oleh Menteri Wilayah Persekutuan, Tan Sri Annuar Musa di Sri Pentas, Bandar Utama, Petaling Jaya.

Mendahului senarai penerima Darjah Kebesaran Pangkat Pertama, adalah Yang Dipertua Negeri Melaka Tun Mohd Ali Rustam, Yang dipertua negeri Pulau Pinang, Tun Dr Abdul Rahman Abbas, Yang Dipertua Negeri Sabah Tun Juhar Mahiruddin, dan isteri Yang Dipertua Negeri Sarawak, Toh Puan Datuk Patinggi Ragad Kurdi Taib. Dua lagi penerima, Menteri Kewangan, Datuk Seri Tengku Zafrul Tengku Abdul Aziz dan Menteri Besar Pahang, Datuk Seri Wan Rosdy Wan Ismail yang dianugerahi Seri Utama Mahkota Wilayah membawa gelaran Datuk Seri Utama. Manakala 24 individu dianugerahi Darjah Kebesaran Pangkat Kedua Seri Mahkota Wilayah, yang membawa gelaran Datuk Seri. Antaranya, Menteri Tenaga dan Sumber Asli, Datuk Seri Dr Shamsul Anuar Nasarah, Menteri Di Jabatan Perdana Menteri (Parlimen dan Undang-Undang), Datuk Seri Takiyuddin Hassan dan Timbalan Menteri Wilayah Persekutuan, Datuk Seri Dr Santhara Kumar. Sementara itu, Menteri Kanan Pendidikan, Datuk Dr. Radzi Jidin dan Menteri Perumahan dan Kerajaan Tempatan, Datuk Zuraida Kamaruddin menjadi antara 81 individu yang dianugerahi Darjah Kebesaran Pangkat Ketiga iaitu Panglima Mahkota Wilayah yang membawa gelaran Datuk.Seterusnya, 224 orang lagi masing-masing anugerah Darjah Johan Mahkota Wilayah, Kesatria Mahkota Wilayah, Ahli Mahkota Wilayah dan Pingat Pangkuan Mahkota Wilayah.Darjah Kebesaran Panglima Mahkota Wilayah yang membawa gelaran Datuk juga dikurniakan bagi mengiktiraf sumbangan ahli-ahli sukan negara termasuk tokoh badminton negara, Abd Rashid Mohd Sidek.


Suntikan Vaksin COVID-19: APM Kedah senarai 400 nama pegawai

ALOR SETAR, 1 Februari- Angkatan Pertahanan Awam (APM) Kedah telah menyerahkan 400 nama pegawainya kepada setiap Pusat Kesihatan Daerah untuk menerima suntikan vaksin COVID-19.  Pengarah APM Kedah, Leftenan Kolonel (Pertahanan Awam) Awang Askandar Ampuan Yaacob berkata, senarai nama petugas barisan hadapan itu diuruskan oleh APM daerah.Ia melibatkan pegawai tetap dan sukarelawan. Sebelum ini, kerajaan memaklumkan sebanyak 500,000 penerima dos vaksin yang terdiri daripada petugas barisan hadapan.


JKM bakal terima 224 pegawai pelindung kanak-kanak dan pegawai akhlak baharu

SUNGAI PUTAT, 1 Februari - Kerajaan meluluskan pengambilan 224 Pegawai Pelindung Kanak-Kanak dan Pegawai Akhlak menerusi Jabatan Kebajikan Masyarakat (JKM) untuk fasa pertama tahun ini bagi menangani masalah dihadapi golongan tersebut.

Menteri Pembangunan Wanita, Keluarga dan Masyarakat, Datuk Seri Rina Mohd Harun berharap pertambahan itu dapat membantu mengurangkan isu keganasan membabitkan kanak-kanak.

Beliau juga mahu proses pengambilan dimulakan segera dan Suruhanjaya Perkhidmatan Awam sudah menyenaraikan calon bersesuaian untuk jawatan tersebut.

Ketika ini JKM mempunyai 264 pegawai pelindung dan 200 pegawai akhlak di seluruh negara.

Mengulas kejadian kanak-kanak lelaki yang ditemukan mati dipercayai didera dalam kejadian Jumaat lalu, Datuk Seri Rina mahu orang ramai lebih cakna dan melaporkan kepada pihak berkaitan sekiranya terdapat perkara mencurigakan.

Beliau menziarahi keluarga angkat kanak-kanak itu di Sungai Putat, Melaka.


Banyak tempat menarik, teroka dan hargai Putrajaya

PUTRAJAYA, 1 Februari- Penduduk Putrajaya dipelawa meneroka wilayah tersebut.

Presiden Perbadanan Putrajaya, Datuk Muhammad Azmi Mohd Zain berkata, banyak tempat menarik dan boleh diterokai di Pusat Pentadbiran Kerajaan Persekutuan itu.

"Terdapat lokasi-lokasi yang menarik di Putrajaya, kita harus terokai, hargai dan jaga ia, agar alam sekitar kita terpelihara."

Beliau ditemui media di Putrajaya Sempena Sambutan Hari Wilayah Persekutuan hari ini.Putrajaya mempunyai banyak tempat menarik termasuk taman awam seperti Taman Wetland Putrajaya, Taman Wawasan, Taman Putra Perdana, Taman Botani Putrajaya, Taman Saujana Hijau dan Taman Rimba Alam.


Pelancaran 5MY tangani kos sara hidup dan miskin bandar

PUTRAJAYA, 1 Februari - Bagi menangani isu kos sara hidup dan membasmi kemiskinan di Wilayah Persekutuan khususnya semasa pandemik COVID-19, kerajaan menerusi Kementerian Wilayah Persekutuan (KWP) memperkenalkan Program Kemiskinan Bandar atau 5MY.

Pelancaran 5MY telah disempurnakan Perdana Menteri, Tan Sri Muhyiddin Yassin secara maya menerusi perutusan Hari Wilayah yang disiarkan secara langsung.

Program tersebut meliputi inisiatif MYJobs@Wilayah, MYGrocer@Wilayah, MYSchoolBus@Wilayah, MYMedic@Wilayah dan MYFood@Wilayah.

Tahun lalu, lebih 35,000 orang termasuk ketua isi rumah, serta 331 perumahan kos rendah di Kuala Lumpur telah menerima bantuan langsung melalui Program 5MY.

Dalam perutusan itu juga, Tan Sri Muhyiddin mengumumkan inisiatif tambahan.

Melaluinya, sumbangan sebanyak 5,750 kampit beras percuma diberikan setiap minggu melalui Program MyBeras@Wilayah.

Program yang dijayakan dengan kerjasama Yayasan Wilayah Persekutuan dan Majlis Perwakilan Penduduk Wilayah Persekutuan ini menyasarkan penduduk kumpulan B40 di Kuala Lumpur, Putrajaya dan Labuan.


YDP Agong titah rakyat terus cekal

KUALA LUMPUR, 1 Februari - Rakyat diminta terus cekal dengan semangat keprihatinan melalui usaha petugas barisan hadapan yang bertungkus-lumus membendung pandemik COVID-19.

Yang di-Pertuan Agong, Al-Sultan Abdullah Riayatuddin Al Mustafa Billah Shah Al-Sultan Abdullah bertitah demikian sempena genap dua tahun baginda menjadi Ketua Negara.

Pada masa sama, baginda turut menzahirkan penghargaan kepada petugas barisan hadapan yang menunjukkan semangat solidariti, kesepaduan dan daya ketahanan yang tinggi dalam memerangi penularan wabak COVID-19.

Rakyat turut melahirkan rasa syukur serta menitipkan ucapan tahniah di media sosial.

Sepanjang memegang tampuk pemerintahan negara, baginda amat dikenali malah cukup dekat dihati rakyat.

Sementara itu, Perdana Menteri, Tan Sri Muhyiddin Yassin merafak sembah tahniah sempena ulang tahun kedua Yang di-Pertuan Agong menaiki takhta.

Menerusi hantaran Facebook, Tan Sri Muhyiddin mewakili seluruh rakyat negara ini turut mendoakan Al-Sultan Abdullah akan diberi keberkatan, kemakmuran dan kesihatan yang berkekalan.


MKN izin enam kategori pelajar kembali ke kampus mulai 1 Mac

PUTRAJAYA, 31 Januari - Majlis Keselamatan Negara (MKN) membenarkan enam kategori pelajar berkeperluan kembali ke kampus secara fizikal seawal 1 Mac ini bagi mengikuti sesi Pengajaran dan Pembelajaran (PdP).

Kementerian Pengajian Tinggi (KPT) dalam satu kenyataan memaklumkan sesi berkenaan akan diadakan secara hibrid iaitu secara fizikal dan secara dalam talian.

Antara kumpulan yang terbabit dalam sesi berkenaan adalah pelajar daripada program pengajian peringkat Sijil, Diploma, Ijazah Sarjana Muda dan Pasca Siswazah yang memerlukan praktikal, makmal, klinikal, latihan amal, studio, bengkel dan peralatan khas.

Pelajar yang tidak mempunyai akses dan persekitaran tidak kondusif bagi melaksanakan PdP secara dalam talian serta pelajar Asasi atau Setara dan Diploma yang sedia ada di kampus boleh meneruskan pembelajaran secara hibrid.

Manakala, pelajar antarabangsa sedia ada dan baharu dibenarkan kecuali dari United Kingdom.

KPT turut berkata pelajar berkeperluan khas atau orang kurang upaya (OKU) serta pelajar yang menduduki Ujian Bahasa Inggeris Universiti Malaysia (MUET), antarabangsa dan badan profesional dibenarkan dalam sesi berkenaan.

Pelaksanaan PdP secara hibrid di kampus boleh dijalankan dengan mematuhi sepenuhnya Prosedur Operasi Standard (SOP) dan mengutamakan keselamatan serta kebajikan pelajar.

Pelajar yang tidak termasuk dalam kategori tersebut akan meneruskan PdP secara dalam talian.


PKP dilaksanakan di daerah Song dan Kapit bermula 2 Januari

KUALA LUMPUR, 31 Januari - Perintah Kawalan Pergerakan (PKP) di daerah Song dan Kapit, Sarawak akan mula dikuatkuasakan bermula 2 Januari ini sehingga 15 Februari.

Ia berikutan terdapat peningkatan kes positif COVID-19 di kedua-dua daerah tersebut.

Terdapat 93 kes dilaporkan di daerah Song manakala daerah Kapit meningkat daripada sifar kepada 31 kes positif.

Jelas Menteri Kanan Pertahanan, Datuk Seri Ismail Sabri Yaakob, Prosedur Operasi Standard (SOP) PKP di kawasan tersebut sama seperti diumumkan sebelum ini.


PKPD dilaksanakan di Penjara Simpang Renggam bermula esok

KUALA LUMPUR, 31 Januari - Perintah Kawalan Pergerakan Diperketatkan (PKPD) akan dilaksanakan di Penjara Simpang Renggam dan kuarters kakitangan di Kluang Johor bermula esok sehingga 14 Februari ini.

Menteri Kanan Pertahanan, Datuk Seri Ismail Sabri Yaakob dalam kenyataan media berkata, ia berdasarkan nasihat dan penilaian risiko Kementerian Kesihatan Malaysia (KKM) berikutan peningkatan mendadak kes positif COVID-19 di lokasi ini.

Pelaksanaan PKPD ini bertujuan memudahkan KKM melakukan saringan bersasar ke atas semua tahanan, kakitangan dan kontak rapat yang terlibat untuk memastikan tiada penularan jangkitan dalam komuniti.

Prosedur Operasi Standard (SOP) di penjara ini juga sama seperti yang diumumkan sebelum ini termasuk pergerakan keluar masuk dan lawatan ahli keluarga adalah dibenarkan.

Sehingga Jumaat lalu, KKM telah melaksanakan 198 ujian saringan dan daripada jumlah tersebut, 108 kes positif COVID-19 telah direkodkan yang melibatkan 100 tahanan, enam kakitangan dan dua kontak rapat.


Pandang remeh pematuhan SOP COVID-19, nilai kompaun RM1,000 disemak semula

PENGKALAN CHEPA, 31 Januari - Ada keperluan untuk kerajaan menyemak kembali kadar kompaun RM1,000 yang dikenakan kepada individu yang tidak mematuhi Prosedur Operasi Standard (SOP).

Ketua Pengarah Kesihatan, Tan Sri Dr Noor Hisham menjelaskan, ia perlu berikutan masih ramai yang memandang remeh pematuhan SOP COVID-19 sehingga berlaku peningkatan kes secara mendadak.

Menurut Tan Sri Dr Noor Hisham, draf pindaan terhadap Akta 342 Pencegahan dan Pengawalan Penyakit Berjangkit 1988 itu telah diserahkan kepada pihak berkaitan.

Mengulas dakwaan, PKP terbaru agak longgar berbanding sebelum ini, jelas Tan Sri Dr Noor Hisham, kerajaan perlu mencari pendekatan terbaik dalam membuat sebarang keputusan dengan mengambil kira dua aspek, kesihatan dan ekonomi. Jelas beliau, bukan PKP atau PKP Bersyarat yang menjadi isu, sebaliknya kepatuhan masyarakat terhadap SOP itu adalah lebih penting dalam menentukan kejayaan mencegah COVID-19.

Mengenai cadangan exco negeri Kelantan agar kaedah perubatan tradisional Islam digunakan untuk memerangi COVID-19, katanya apa sahaja kaedah yang ingin digunakan perlu disertakan dengan kajian bagi memastikan ianya benar-benar berkesan. Tan Sri Noor Hisham dalam rangka lawatan kerja dua hari untuk melihat kesiapsiagaan perkhidmatan disediakan KKM di seluruh Kelantan.


10 lagi kluster dikenal pasti

PUTRAJAYA, 31 Januari - 10 kluster baharu dikesan hari ini.

Ketua Pengarah Kesihatan, Tan Sri Dr. Noor Hisham Abdullah memaklumkan, tujuh daripadanya melibatkan tempat kerja, dua kluster berkaitan kumpulan berisiko tinggi manakala satu kluster membabitkan komuniti.

Kluster berkenaan dikenalpasti di negeri Johor, Selangor, Kuala Lumpur, Melaka dan Perak

Secara keseluruhan 817 kluster di kesan di negara ini dengan 392 kluster masih aktif.


Tiga hari berturut-turut kes positif harian COVID-19 kekal lebih 5,000

PUTRAJAYA, 31 Januari - Buat hari ketiga berturut-turut kes harian baharu COVID-19 kekal mencatat angka 5,000 iaitu 5,298 kes.

Ia menjadikan jumlah keseluruhan kes di negara ini meningkat kepada 214,959.

Kes sembuh pula, mencatat 4,522 menjadikan kumulatifnya 166,049.

14 kematian dilaporkan menjadikan jumlah korban terkini sebanyak 760.


Keluarga angkat berhasrat bawa pulang jenazah 'Adik'

BUKIT PALAH, 31 Januari - Keluarga angkat kepada kanak-kanak maut dipercayai didera pada Jumaat lalu, berharap dapat menguruskan jenazah anak angkat mereka selepas selesai proses bedah siasat, malam ini.  Bapa angkat, Md Tarmidi Yaaccob berkata, jika dibenarkan mereka berhasrat untuk mengebumikan jenazah kanak-kanak malang itu di Tanah Perkuburan Islam Bukit Beruntung, Rawang.

Beliau berkata, setakat ini mereka masih dalam proses untuk mendapatkan kebenaran daripada ibu kandung anak angkatnya yang lebih mesra dengan panggilan 'Adik'.  Katanya, hasrat itu telah disuarakan kepada wanita tersebut ketika proses pengecaman mayat pagi tadi, namun tiada persetujuan diberi setakat ini.

Md Tarmizi ditemui di luar kawasan Bilik Mayat, Hospital Melaka ketika sedang menunggu proses bedah siasat dijalankan dijangka sehingga malam ini.  Katanya, urusan pengebumian itu adalah tanda kasih sayang terakhir mereka terhadap Adik yang telah menjadi anak bongsu keluarga itu selama enam tahun.


Perhebat langkah pulihara dan pelihara bangunan bersejarah - Sultan Selangor

KUALA LUMPUR, 31 Januari - Sultan Selangor, Sultan Sharafuddin Idris Shah menitahkan supaya langkah memulihara dan memelihara bangunan bersejarah di sekitar Bandaraya Kuala Lumpur, dilakukan dengan lebih intensif.

Titah tersebut dimuat naik menerusi Facebook rasmi Selangor Royal Office bersempena sambutan Hari Wilayah Persekutuan esok.

Baginda bimbang sekiranya bangunan dan monumen bersejarah tidak dipulihara secepat mungkin, bangunan tersebut akan rosak dan kos pemuliharaan akan menjadi lebih tinggi dan seterusnya akan merugikan negara.

Baginda bertitah kebanyakan bangunan seumpamanya memiliki nilai sejarah yang sangat tinggi serta masih menjadi tumpuan destinasi pelancongan di ibu negara.

Justeru, Kementerian Wilayah Persekutuan, Jabatan Warisan Negara dan Dewan Bandaraya Kuala Lumpur (DBKL) perlu mengambil inisiatif khususnya bangunan yang berkaitan dengan Negeri Selangor, yang masih teguh di ibu negara.

Baginda memberi contoh Bangunan Sultan Abdul Samad yang dirasmikan pada tahun 1897 yang pernah menjadi pusat pentadbiran Kerajaan Negeri Selangor semasa Kuala Lumpur menjadi ibu negeri Selangor sehinggalah tahun 1974, apabila ibu negeri Selangor dipindahkan ke Shah Alam.

Mengimbas kembali, Baginda juga pernah bertugas sebagai penjawat awam dengan Kerajaan Negeri Selangor di Bangunan Sultan Abdul Samad pada tahun 1968.

Menurut Baginda, bangunan-bangunan bersejarah lain seperti Carcosa Seri Negara (King’s House, Istana Tetamu), Masjid Jamek Sultan Abdul Samad, Gereja St Mary, Stesen Keretapi Kuala Lumpur dan Ibu Pejabat KTM, Istana Negara Lama serta Stadium Merdeka juga sarat dengan kisah sejarah melibatkan pembentukan negara ini di mana kebanyakan daripadanya mempunyai kaitan rapat juga dengan sejarah awal negeri Selangor.

Jelas Baginda, seni bina Moorish dan Moghul yang melatari reka bentuk bangunan-bangunan bersejarah di sekitar Kuala Lumpur ini juga, mempunyai cerita unik tersendiri dan seharusnya dipulihara untuk dihargai dan dikagumi oleh generasi akan datang.


Banjir Sarawak: Satu PPS baharu dibuka

KUCHING, 31 Januari - Sebuah lagi Pusat Pemindahan Sementara (PPS) dibuka di Sarawak iaitu di Dewan Baru Kampung Rimba Padi, Serian bagi menempatkan penduduk terjejas banjir.

Ini menjadikan 4 PPS di negeri itu menempatkan 171 penduduk terjejas.

Jawatankuasa Pengurusan Bencana Negeri, memaklumkan PPS Dewan Baru Kampung Rimba Padi menempatkan 38 penduduk daripada 15 keluarga.  Setakat ini di daerah Serian, 144 penduduk daripada 41 keluarga berlindung di 3 PPS. Manakala PPS Dewan Masyarakat Lubok Buntin di daerah Simunjan Samarahan menempatkan 27 orang daripada 7 keluarga.


Dera : Suspek pernah jalani rawatan psikiatri

BUKIT PALAH, 31 Januari - Suspek wanita berusia 32 tahun yang dipercayai mendera anak lelakinya sehingga mati dalam kejadian di Taman Krubong Jaya pernah mendapat rawatan psikiatri biasa di Hospital Melaka. Ketua Jabatan Siasatan Jenayah (JSJ) Ibu Pejabat Polis Kontinjen (IPK) Melaka, ACP Mohd Sukri Kaman berkata, suspek juga tidak mempunyai kad pesakit mental dan tidak pernah menerima rawatan di mana-mana hospital Bahagia.

Beliau berkata, terlalu awal untuk mengesahkan suspek mengalami masalah mental berdasarkan spekulasi orang ramai.  Sepasang suami isteri, masing-masing berusia 32 dan 38 tahun direman tujuh hari bermula semalam bagi membantu siasatan kes dera sehingga menyebabkan kematian kanak-kanak lelaki berusia tujuh tahun.  Kanak-kanak malang tersebut didakwa lemas di dalam tong air di rumahnya dalam kejadian kira-kira pukul 4.00 petang, pada Jumaat namun siasatan siasatan awal polis mendapati terdapat kecederaan fizikal pada badan mangsa.  Kes berkenaan disiasat di bawah Seksyen 302 Kanun Keseksaan kerana membunuh dan setakat ini, bedah siasat masih dijalankan ke atas mayat kanak-kanak malang tersebut.


Perangi COVID-19 perjuangan untuk negara - Tan Sri Lee Lam Thye

KUALA LUMPUR, 31 Januari - Kajian untuk lebih memperketat Perintah Kawalan Pergerakan (PKP) 2.0 perlu dilakukan selain memperluas saringan kepada pekerja asing.

Saranan itu disuarakan Pengerusi Pertubuhan Ikatan Komuniti Selamat, Tan Sri Lee Lam Thye.

Tambahnya, kepatuhan orang ramai terhadap SOP dan kawalan kendiri kini menjadi perjuangan untuk negara malah tugas melandaikan lekuk kes baharu tidak boleh disandarkan pada kerajaan semata-mata.

Beliau berkata demikian menerusi panggilan video dalam rancangan Selamat Pagi Malaysia.

Beliau turut berharap, khidmat sokongan penjawat awam daripada kementerian atau agensi lain dalam kementerian sama dapat diluluskan bagi mengawal penularan dan melancarkan program vaksinisasi kelak.


Program saringan COVID-19 pekerja asing diperluas ke seluruh negara

PUTRAJAYA, 30 Januari - Program saringan COVID-19 bagi pekerja asing akan diperluas ke seluruh negara bermula 2 Februari ini.

Sebelum ini program hanya dijalankan secara bersasar berdasarkan lokaliti zon merah yang mempunyai kepadatan pekerja asing yang tinggi bermula 1 Disember 2020.

Menteri Sumber Manusia, Datuk Seri M. Saravanan dalam satu kenyataan berkata, perluasan skop itu merupakan susulan pelaksanaan semula Perintah Kawalan Pergerakan (PKP) pada 13 Jan lalu serta pengumuman bantuan Perlindungan Ekonomi dan Rakyat Malaysia (PERMAI) pada 18 Januari oleh Perdana Menteri.

Pertubuhan Keselamatan Sosial (PERKESO) dengan kerjasama klinik swasta yang menjalankan ujian saringan akan menggunakan kaedah RTK Antigen yang diluluskan Kementerian Kesihatan.

Kos bagi kit ujian dibiayai oleh PERKESO manakala majikan hanya perlu membiayai kos perkhidmatan yang dikenakan oleh klinik atau hospital.

PERKESO menyediakan peruntukan tambahan RM54 juta bagi peluasan skop saringan tersebut.

Sementara itu, bagi pekerja asing yang bukan pencarum PERKESO, kos saringan perlu ditanggung sepenuhnya oleh pihak majikan.

Beliau berkata, keperluan menjalani saringan COVID-19 diwajibkan oleh kerajaan melalui Akta Pencegahan dan Pengawalan Penyakit Berjangkit 1988 (Akta 342).

Pematuhan kepada keperluan ini akan dipantau oleh Kementerian Sumber Manusia.


PUTRAJAYA, 30 Januari - 16 kluster baharu COVID-19 direkodkan hari ini.

Menurut Ketua Pengarah Kementerian Kesihatan, Tan Sri Dr. Noor Hisham Abdullah, 13 kluster berkaitan tempat kerja dan selebihnya adalah kluster komuniti.

Kluster baharu melibatkan lapan negeri termasuk enam di Johor manakala masing-masing dua kluster di Selangor, Wilayah Persekutuan Kuala Lumpur dan Pahang serta masing-masing satu kluster di Sabah, Perak, Terengganu dan Pahang.

Sehingga kini, terdapat 387 kluster aktif manakala 97 pula adalah kluster dengan pertambahan kes baharu pada hari ini.

Jumlah kluster keseluruhan di negara ini adalah 807.


Ujian saringan COVID-19 pekerja warga asing ditingkatkan

KUALA LUMPUR, 30 Januari - Seramai 4,735 daripada 251,101 pekerja warga asing yang disaring sejak 1 Disember 2020 didapati positif COVID-19.

Menurut Menteri Kanan Pertahanan, Datuk Seri Ismail Sabri Yaakob, sebanyak 10,500 majikan telah menghantar pekerja mereka menjalani ujian saringan bagi tempoh berkenaan.

Jelasnya, semalam Kementerian Sumber Manusia memaklumkan, seramai 8,601 pekerja warga asing menjalani ujian saringan COVID-19 dengan 133 daripadanya positif.

Dan sehingga kini, 887 klinik terlibat dengan program saringan yang diwajibkan kementerian berkenaan di enam negeri termasuk Selangor, Negeri Sembilan, Pulau Pinang, Sabah, Wilayah Persekutuan Kuala Lumpur dan Labuan.

Sementara itu, sejak 20 April lepas, anggota penguatkuasa Lembaga Pembangunan Industri Pembinaan Malaysia (CIDB) menjalankan 14,840 pemeriksaan melibatkan 8,404 tapak pembinaan di seluruh negara.


Terus berdegil ingkar PKP, 426 lagi individu ditahan

KUALA LUMPUR, 30 Januari - 426 individu ditahan semalam atas kesalahan ingkar Prosedur Operasi Standard (SOP) Perintah Kawalan Pergerakan (PKP).

Daripada jumlah ini, 404 individu dikenakan kompaun, 21 direman manakala seorang dijamin.

Jelas Menteri Kanan Pertahanan, Datuk Seri Ismail Sabri Yaakob, gagal menyediakan peralatan merekod butiran diri mencatatkan kesalahan tertinggi iaitu 93 diikuti tidak memakai pelitup muka, 88 dan tiada penjarakan fizikal, 81. Kesalahan lain melibatkan rentas daerah tanpa kebenaran, premis beroperasi lebih masa, makan dan minum di premis serta mengadakan majlis tanpa kebenaran.

Menerusi Operasi Benteng pula, 23 pendatang asing tanpa izin diberkas serta merampas lima buah kenderaan darat selain dua bot.

Dalam operasi sama, 164 bot turut dikesan di perairan negala melalui lima aktiviti penglihatan.

Manakala menerusi hasil saringan wajib pekerja asing, daripada 8,601 individu, 133 orang disahkan positif.


Kes positif harian COVID-19 terus catat angka tertinggi

PUTRAJAYA, 30 Januari - Kes harian baharu COVID-19 masih mencatatkan jumlah kes baharu tertinggi hari ini dengan 5,728 kes.

Ia menjadikan jumlah keseluruhan kes di negara ini meningkat kepada 209,661.

Kes sembuh pula 3,805, menjadikan kumulatifnya 161,527.

13 kematian turut dilaporkan menjadikan jumlah korban terkini sebanyak 746 kematian.


MAFI cadang jadikan cili tempatan sebagai kegunaan harian

JASIN, 30 Januari - Kementerian Pertanian dan Industri Makanan (MAFI) bercadang untuk menjadikan tanaman cili tempatan sebagai penggunaan harian menggantikan cili yang diimport.  Menurut Timbalan Menterinya, Datuk Seri Ahmad Hamzah, ia sebahagian usaha kerajaan dalam mengangkat produk keluaran tempatan ketika wabak pandemik COVID-19 melanda negara.

Jelas Datuk Seri Ahmad Hamzah, usaha itu juga adalah bagi mengurangkan lambakan hasil tuaian yang tidak dijual sehingga mendatangkan pembaziran terutama ketika musim tengkujuh.  Tambah beliau, petani di negara ini sentiasa bersedia untuk menjadi pembekal utama hasil tanaman bagi kegunaan harian orang ramai.

Ketika ini 40% cili di pasaran adalah cili import dari Thailand.


JAKIM lancar kod QR SmartHalal

PUTRAJAYA, 30 Januari - Orang ramai kini boleh menyemak status halal daging import di pasaran dengan membuat imbasan kod QR pada aplikasi SmartHalal.

Aplikasi tersebut dilancarkan Jabatan Kemajuan Islam Malaysia (JAKIM) bagi memudahkan pengguna membuat semakan.

Kod QR SmartHalal itu dilancarkan Menteri di Jabatan Perdana Menteri, Datuk Dr Zulkifli Mohamad Al Bakri. Melaluinya, orang ramai boleh mendapatkan lokasi serta maklumat pembekal diiktiraf JAKIM dan Jabatan Agama Islam Negeri. Sistem kod QR merupakan sebahagian daripada penambah baikan prosedur operasi standard pensijilan halal.


Mesyuarat Majlis Tanah Negara terima Dasar Perhutanan Malaysia 2020

PUTRAJAYA, 30 Januari - Satu dasar di peringkat Persekutuan iaitu Dasar Perhutanan Malaysia 2020 (DPM 2020) diterima dalam Mesyuarat Majlis Tanah Negara (MTN).

Menurut kenyataan Menteri Tenaga dan Sumber Asli, Datuk Dr Shamsul Anuar Nasarah, penggubalan DPM 2020 hasil rundingan dan konsultasi ketiga-tiga wilayah iaitu Semenanjung, Sabah dan Sarawak sejak tahun 2016.

Dasar itu menggariskan hala tuju yang jelas kepada sektor perhutanan dalam mendepani cabaran baharu di peringkat domestik dan antarabangsa.

MTN yang dipengerusikan Perdana Menteri Tan Sri Muhyiddin Yassin itu juga bersetuju dengan Dasar Perhutanan Semenanjung Malaysia 2020 bagi menggantikan Dasar Perhutanan Negara 1978 (Pindaan 1992) yang terpakai di Semenanjung.

Ketiga-tiga dasar perhutanan wilayah iaitu Dasar Hutan Sabah 2018, Sarawak Forest Policy 2019 dan DPSM 2020 yang memberi tumpuan kepada pengukuhan Pengurusan Hutan Secara Berkekalan akan menjadi sebahagian daripada DPM 2020.

Cadangan Penggubalan Akta Tanah Kampong Bharu dan Pemansuhan Kaedah-Kaedah Malay Agricultural Settlement (MAS) Kampong Bharu (Kuala Lumpur) 1950 juga telah dipersetujui pada MTN kali ini.

Perdana Menteri turut menyeru Kerajaan Persekutuan dan kerajaan negeri berganding bahu menggunakan sumber dan kepakaran tempatan bagi meningkatkan pemuliharaan dan penyelidikan sumber biologi yang berpotensi dan bernilai tinggi dalam bidang perubatan dan farmaseutikal.


Kementerian Pengangkutan tangguh pembaharuan lesen memandu dan cukai jalan kenderaan persendirian

PUTRAJAYA, 29 Januari - Kementerian Pengangkutan memperkenalkan semula penangguhan pembaharuan lesen memandu dan cukai jalan kenderaan persendirian bermula 1 Februari sehingga 31 Mac 2021.

Inisiatif sama pernah dilaksanakan ketika Perintah Kawalan Pergerakan tahun lalu.

Menteri Pengangkutan, Datuk Seri Dr Wee Ka Siong memaklumkan langkah itu dibuat selepas mengambil kira keadaan semasa susulan pandemik COVID-19.

Para pemandu bagaimanapun perlu memastikan kenderaan dinaiki memiliki perlindungan insurans yang sah.

Salinan polisi perlu dibawa bersama untuk dikemukakan jika diminta pihak berkuasa.

Pembaharuan perlu dilakukan dalam tempoh 30 hari selepas pengecualian berakhir.


Hanya penyewa warga asing sahaja boleh diarah jalani ujian saringan COVID-19

KUALA LUMPUR, 29 Januari - Pihak pengurusan kondominium hanya boleh mengarahkan penyewa warga asing sahaja untuk melakukan ujian saringan COVID-19.

Menteri Kanan Pertahanan, Datuk Seri Ismail Sabri Yaakob dalam kenyataan menjelaskan, arahan berkenaan tidak melibatkan penyewa tempatan.

Penjelasan dibuat susulan banyak pihak termasuk ahli politik salah faham dengan cuba memanipulasi jawapannya berkaitan ujian saringan COVID-19 kepada penyewa kondominium semalam.

Malah, beliau menjelaskan, tiada polisi daripada Majlis Keselamatan Negara mengatakan sesiapa yang ingin masuk ke dalam kondominium atau mana-mana kawasan perumahan mesti menjalani ujian saringan COVID-19 terlebih dahulu.

Bagaimanapun, kerajaan tidak menghalang mana-mana pihak pengurusan kondominium atau kawasan perumahan untuk membuat peraturan menjalankan ujian berkenaan terhadap warga asing bagi menjaga keselamatan penduduk di kawasan masing-masing.

Mereka juga boleh membuat peraturan menyekat pelawat masuk ke kawasan kondominium tertakluk kepada undang-undang sedia ada seperti yang dilakukan di rumah panjang di Sarawak.

Dalam pada itu, beliau meminta semua pihak tidak mempertikaikan Prosedur Operasi Standard (SOP) masjid seperti yang dititahkan Sultan beberapa negeri.


Masih ramai ingkar arahan PKP

KUALA LUMPUR, 29 Januari - 413 individu ditahan semalam kerana ingkar Perintah Kawalan Pergerakan (PKP).

396 daripada mereka dikompaun dan 17 lagi direman.

Menurut Menteri Kanan Pertahanan, Datuk Seri Ismail Sabri Yaakob, kesalahan paling tinggi dikesan ialah rentas daerah dan negeri tanpa kebenaran dengan 101 kes.

Lain-lain kesalahan dilakukan indvidu terlibat termasuk tidak memakai pelitup muka, gagal mengamalkan penjarakan fizikal dan premis beroperasi lebih masa.

Menerusi Ops Benteng pula, 32 pendatang asing tanpa izin dicekup.


12 kluster baharu dikesan hari ini

PUTRAJAYA, 29 Januari - 12 kluster baharu dikenal pasti melibatkan 10 kluster berkaitan tempat kerja dan dua kluster komuniti.

Lima kluster baharu melibatkan tempat kerja dikesan di Johor masing-masing Kluster Jalan Kota Burok mencatatkan 30 kes positif, Kluster Jalan By Pass, 23 kes positif, Kluster Jalan Bistari Dua, 17 kes positif, Kluster Jalan Empayar, 18 kes positif dan Kluster Jalan Rusa Scientex, 6 kes positif.

Kenyataan Ketua Pengarah Kesihatan, Tan Sri Dr Noor Hisham Abdullah turut memaklumkan, dua kluster baharu lagi di kesan di Selangor juga melibatkan kluster tempat kerja iaitu Kluster Persiaran Subang dan Kluster Industri Indah.

Dua lagi kluster baharu melibatkan tempat kerja turut dikesan di Wilayah Persekutuan Kuala Lumpur, Kluster Tapak Bina Jalan Klang dan Kluster Tapak Bina Jalan Vista.

Masing-masing mencatatkan 50 dan 47 kes positif hasil saringan bersasar di tapak binaan di Jalan Klang Lama dan Cheras.

Manakala, satu lagi kluster baharu berkaitan tempat kerja dikesan di Sabah iaitu Kluster Jalan Sepanggar melibatkan kakitangan sebuah pusat pentadbiran awam di Jalan Sepanggar.

Satu kluster baharu melibatkan kluster komuniti turut dikesan di Sabah iaitu Kluster Tinanom mencatatkan 46 kes positif hasil saringan individu bergejala.

Satu kluster komuniti turut dikesan di Sarawak iaitu Kluster Tabong mencatatkan tujuh kes positif, juga hasil saringan individu bergejala.

Setakat hari ini, sebanyak 416 kluster telah tamat manakala 375 kluster lagi masih aktif.


Malaysia catat kes positif harian tertinggi, pertama kali lepasi angka 5,000

PUTRAJAYA, 29 Januari - Kes harian baharu COVID-19 mencatatkan rekod tertinggi hari ini dengan 5,725 kes.

Ia menjadikan jumlah keseluruhan kes yang dikesan sejak penularan di negara ini meningkat kepada 203,933.

Kes sembuh pula 3,423 menjadikan kumulatifnya 157,722.

16 kematian turut dilaporkan menjadikan jumlah korban terkini sebanyak 733 kematian.


Guru perlu kreatif laksana PdPR, elak pelajar ketinggalan

BIDOR, 29 Januari - Guru-guru di kawasan luar bandar disarankan lebih kreatif bagi memastikan tiada pelajar yang ketinggalan.

Ini ekoran isu kesukaran pelajar khususnya di perkampungan orang asli melaksanakan Pengajaran dan Pembelajaran di Rumah (PdPR).

Timbalan Menteri Pendidikan DUA, Datuk Dr Mah Hang Soon berkata, situasi itu timbul susulan kesukaran bagi pelajar untuk mendapatkan capaian internet.

Kementerian Pendidikan sentiasa berusaha mencari penyelesaian dalam mengatasi permasalahan berkenaan.  Datuk Dr Mah ditemui selepas menyampaikan sumbangan bekalan makanan, pelitup muka dan barangan kebersihan kepada penduduk di Kampung Chang Lama, SungaiGepai, Bidor.


Premis perniagaan, kilang gagal patuh SOP akan ditutup sementara

KUALA LUMPUR, 29 Januari - Premis perniagaan dan kilang yang gagal mematuhi SOP Pencegahan Penularan COVID-19 serta mempunyai kes jangkitan virus tersebut akan ditutup sementara.

Menteri Kanan Pertahanan Datuk Seri Ismail Sabri Yaakob menegaskan, tindakan itu dibuat bagi membendung kes penularan jangkitan di kawasan berkenaan.

Tindakan tegas juga akan diambil terhadap pemilik atau majikan yang gagal memastikan pekerja mereka melakukan ujian saringan COVID-19.

Setakat ini, sembilan kilang dan 16 premis perniagaan telah diarah tutup sementara atas kesalahan berkaitan.

Beliau mengulas mengenai tindakan kerajaan dalam mengawal penularan virus di sektor perkilangan yang menyumbang kepada peningkatan kes COVID-19 dalam negara.


Pengurusan kondominium dan pangsapuri berservis boleh arah penyewa jalani saringan COVID-19

KUALA LUMPUR, 28 Januari - Pihak pengurusan kediaman termasuk kondominium dan pangsapuri berservis dibenarkan mengarahkan penghuninya melakukan ujian saringan COVID-19 meski kerajaan tidak mewajibkan perkara itu dilakukan.

Jelas Menteri Kanan Pertahanan, Datuk Seri Ismail Sabri Yaakob, langkah itu bagi tujuan pengesahan tahap kesihatan penduduk sekaligus menjamin keselamatan di kawasan terlibat.

Datuk Seri Ismail Sabri turut menyarankan individu yang dibenar merentas negeri termasuk pasangan jarak jauh agar membuat ujian saringan COVID-19 sebelum melakukan perjalanan.

Ia bagi mengelak risiko jangkitan kepada individu yang bakal ditemui.


Ordinan Darurat bakal digubal, kompaun lebih tinggi menanti pihak langgar SOP PKP

KUALA LUMPUR, 28 Januari - Kerajaan sedang menggubal Ordinan Darurat bagi meningkatkan jumlah kompaun terhadap individu dan syarikat yang didapati ingkar prosedur operasi standard (SOP) semasa Perintah Kawalan Pergerakan (PKP).

Menurut Menteri Kanan Pertahanan, Datuk Seri Ismail Sabri Yaakob, pertimbangan dibuat mengambil kira jumlah kes ingkar arahan PKP yang masih tinggi ketika ini.

Semalam, polis menahan 494 individu atas kesalahan ingkar arahan PKP termasuk tidak memakai pelitup separuh muka, merentas daerah atau negeri tanpa kebenaran dan kegagalan menyediakan peralatan merekod butiran diri atau pelanggan.

464 daripada individu tersebut dikompaun, 29 direman dan seorang lagi diberi jaminan polis.


Lagi premis perniagaan dibenar lanjut operasi hingga pukul 10.00 malam

KUALA LUMPUR, 28 Januari - Waktu operasi semua sektor perniagaan yang dibenarkan sepanjang tempoh Perintah Kawalan Pergerakan (PKP) dilanjutkan sehingga pukul 10.00 malam bermula esok.

Antaranya kedai runcit, kedai serbaneka, farmasi, kedai keperluan harian, kedai makanan haiwan, kedai dobi dan kedai cermin mata yang diumumkan sebelum ini.

Menteri Kanan Pertahanan, Datuk Seri Ismail Sabri Yaakob berkata keputusan itu dibuat bagi memudahkan pihak berkuasa melakukan aktiviti penguatkuasaan.

Sektor perhutanan, perkayuan serta rantaian yang melibatkan pembalakan turut dibenarkan beroperasi seperti biasa bermula esok.


Sembilan kluster baharu dikenal pasti

PUTRAJAYA, 28 Januari - Sembilan kluster baharu dikenal pasti hari ini melibatkan lima kluster tempat kerja, tiga kluster komuniti dan satu kluster melibatkan kumpulan berisiko tinggi.

Tiga kluster baharu melibatkan tempat kerja dikesan di negeri Johor iaitu Kluster Jalan Faizal sebanyak 68 kes positif, Kluster Jalan Satria 38, kes positif dan Kluster Jalan Dewani Satu, 16 kes positif.

Menurut kenyataan Ketua Pengarah Kesihatan, Tan Sri Dr Noor Hisham Abdullah, dua kluster baharu lagi di kesan di Pahang melibatkan kluster tempat kerja dan kluster komuniti iaitu Kluster Industri Peramu Jaya sebanyak 11 kes positif dan Kluster Kampung Kemansur juga 11 kes positif.

Satu lagi kluster baharu melibatkan tempat kerja dikesan di Wilayah Persekutuan Labuan iaitu Kluster Taman Mahkota Impian sebanyak 7 kes positif hasil saringan terhadap pekerja dan pelajar pusat asuhan.

Kluster komuniti pula dikesan hasil saringan individu bergejala di Selangor dan Sarawak iaitu Kluster Jalan Pakat sebanyak 27 kes positif dan Kluster Indah Riang, 20 kes positif.

Manakala kluster baharu melibatkan kumpulan berisiko tinggi dikesan di Melaka iaitu KLuster Jalan Kejora sebanyak 36 kes positif.

Setakat hari ini, sebanyak 407 kluster telah tamat.


Kes positif harian kembali tinggi, 10 lagi kes kematian

PUTRAJAYA, 28 Januari - 4,094 kes baharu direkodkan hari ini menjadikan jumlah kumulatif kes positif 198,208 kes.

Kes sembuh pula 3,281 menjadikan jumlah kumulatif kes sembuh 154,299.

10 kematian turut dilaporkan menjadikan jumlah kini 717 kes kematian kumulatif.


Bikin sebal, peniaga halang petugas barisan hadapan beli barang

TAIPING, 28 Januari- Terdapat kecenderungan ketakutan oleh sesetengah pihak terhadap petugas barisan hadapan sehingga sanggup menghalang kakitangan terbabit memasuki premis.Itu yang berlaku terhadap kakitangan Pusat Koreksional Kamunting (KEMTA) yang dikenakan Perintah Kawalan Pergerakan Diperketat (PKPD).

Menteri Besar Perak, Datuk Saarani Mohamad berkata, tindakan tidak bertanggungjawab itu memberi persepsi buruk kepada mereka yang menggalas tanggungjawab menjaga negara.

"Terdapat kedai yang menampal pelekat yang menyatakan kakitangan petugas barisan hadapan KEMTA tidak dibenarkan untuk membeli barang."

"Itu merupakan satu hukuman dan penghinaan kepada mereka yang tidak bersalah."

"Ini adalah tindakan yang tidak adil, malah sepatutnya kita berterima kasih kepada mereka, yang telah bertugas untuk kebaikan kita."

Justeru beliau mengingatkan masyarakat untuk menghormati dan menghargai anggota barisan hadapan.Terdahulu, Datuk Saarani membuat tinjauan di Sekatan Jalan Raya di Tol Changkat Jering, Taiping.


Permohonan operasi pasar malam di Perak akan dipertimbang

TAIPING, 28 Januari- Kerajaan Perak akan mempertimbang permohonan pengoperasian pasar malam sepanjang pelaksanaan Perintah Kawalan Pergerakan (PKP) di negeri itu.  Bagaimanapun Menteri Besar, Datuk Saarani Mohamad memaklumkan, perkara tersebut memerlukan perincian menyeluruh terutama melibatkan Prosedur Operasi Standard (SOP).

Jelas beliau, ia bagi memastikan tiada penularan wabak COVID-19 dalam kalangan peniaga dan pelanggan.

"Mereka boleh membuat rayuan, kita akan pertimbangkan."

"Namun kita hanya akan membuat permohonan kepada Majlis Keselamatan Negara (MKN), akan ada kajian dan impaknya akan dipertimbangkan."

Beliau berkata demikian ketika ditemui selepas mengadakan tinjauan operasi Sekatan Jalan Raya (SJR) di Taiping.  Dalam pada itu, mengulas mengenai Pusat Kuarantin dan Rawatan COVID-19 (PKRC) di negeri tersebut, Datuk Saarani menjelaskan, kemudahan di kedua-dua PKRC berkenaan iaitu di Kolej Sains Kesihatan Bersekutu Sultan Azlan Shah, Tanjung Rambutan dan di Arena Badminton, Ipoh masih mencukupi dalam menampung bilangan pesakit.


Tiada sebarang perarakan sambutan Thaipusam di Kedah

SUNGAI PETANI, 28 Jan - Di Kedah, tiada sebarang perarakan sambutan Thaipusam malam tadi.  Pemantauan polis terutama di sekitar Kuil Sri Subramaniam Swami Devasthanam di Sg Petani, mendapati keadaan lenggang dan penganut hindu mematuhi peraturan Majlis Keselamatan Negara MKN agar tidak mengadakan sebarang perarakan.

Larangan itu bagi memastikan penularan COVID-19 dapat dibendung.  Ketua Polis Daerah Kuala Muda, ACP Adzli Abu Shah berkata sebelum ini pihaknya sudah mencapai persetujuan hasil perbincangan bersama pengerusi dan ahli jawatankuasa kuil.

Beliau mengadakan tinjauan di kuil berkenaan, malam tadi yang turut disertai Pengerusi kuil berkenaan, Rajendren Veriasamy.  Kuil Sri Subramaniam Swami Devasthanam adalah kuil terbesar di Kedah dan menjadi tumpuan penganut hindu seluruh negara.


COVID-19: Sultan Selangor nasihat rakyat agar patuhi arahan demi keselamatan

SHAH ALAM, 28 Januari- Sultan Selangor memahami kegusaran dan kebimbangan umat islam di negeri Selangor yang belum boleh berjemaah solat fardhu dan menunaikan solat Jumaat di masjid-masjid bagi mematuhi Prosedur Operasi Standard (SOP) di bawah Perintah Kawalan Pergerakan (PKP).

Baginda turut membaca sendiri rayuan yang disalurkan menerusi Mufti Selangor, Datuk Mohd. Tamyes Abd. Wahid, dan permohonan kepada Jabatan Agama Islam Selangor (JAIS) berkaitan perkara berkenaan.Bagaimanapun, baginda menegaskan bahawa keputusan yang dibuat untuk mengehadkan bilangan jemaah di masjid-masjid adalah demi menjaga keselamatan seluruh umat islam.Apatah lagi statistik terbaharu di negeri Selangor membabitkan kes-kes jangkitan wabak COVID-19 masih lagi meningkat dengan jumlah kematian yang tinggi. Baginda berharap tidak ada lagi pihak yang bertelagah sesama sendiri berhubung keputusan yang telah diambil sebulat suara oleh pihak berwajib demi keselamatan umat islam di negeri Selangor.


Hari Thaipusam: Sambut dengan penuh ceria dan aman damai

KUALA LUMPUR, 28 Januari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mengucapkan selamat Hari Thaipusam kepada semua penganut Hindu yang menyambut perayaan tersebut hari ini.

Kedua-dua Seri Paduka Baginda menyampaikan ucapan tersebut menerusi satu hantaran di akaun Facebook Istana Negara.Baginda mengharapkan perayaan ini disambut dengan penuh keceriaan dan aman. Sementara itu, Perdana Menteri ,Tan Sri Muhyiddin Yassin turut mengucapkan selamat menyambut perayaan Thaipusam kepada semua penganut agama Hindu melalui hantaran di Facebook beliau. Perdana Menteri berharap semoga sambutan Thaipusam tahun ini akan terus memupuk semangat perpaduan sesama rakyat berbilang kaum dan agama serta mengekalkan keharmonian dan kemakmuran negara.Beliau turut mengucapkan terima kasih kepada semua penganut agama Hindu kerana mematuhi Prosedur Operasi Standard (SOP) dengan meneruskan upacara keagamaan ini mengikut norma baharu di kediaman masing-masing.Thaipusam tahun ini disambut secara sederhana tanpa perarakan besar seperti tahun-tahun sebelumnya, bagi mengekang penularan wabak COVID-19.


Sultan Selangor titah sambutan Thaipusam secara sederhana, patuh SOP

SELANGOR, 28 Jan - Di Selangor, Sultan Sharafuddin Idris Shah dan Tengku Permaisuri Selangor Tengku Permaisuri Norashikin berharap perayaan Thaipusam kali ini diraikan dalam suasana harmoni serta aman.

Baginda menitahkan supaya sambutan perayaan Thaipusam dilakukan secara sederhana di rumah masing-masing mengikut prosedur operasi standard (SOP) ditetapkan.

Melalui satu hantaran di laman sosial Facebook Selangor Royal Office baginda turut berpesan kepada yang terpilih menyertai pergerakan membawa pedati ke Kuil Sri Subramaniar Swamy di Batu Caves supaya mematuhi SOP ketat ditetapkan Majlis Keselamatan Negara (MKN).

Ini berikutan peningkatan ketara angka kes positif dan jumlah kematian.